AN COIMISIÚN EORPACH An Bhruiséil,22.9.2020 COM(2020) 579 final 2013/0186(COD) Togra leasaithe le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le cur chun feidhme an Aerspáis Aonair Eorpaigh



(athmhúnlú) (Téacs atá ábhartha maidir le LEE) {SWD(2020) 187 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá sé mar aidhm ag tionscnamh an Aerspáis Eorpaigh Aonair (AEA) an éifeachtúlacht fhoriomlán a fheabhsú i ndáil leis an gcaoi a ndéantar aerspás Eorpach a eagrú agus a bhainistiú, trí athchóiriú a dhéanamh ar an tionscal a chuireann seirbhísí aerloingseoireachta (SAL) ar fáil. Bhí dhá phacáiste chuimsitheacha reachtaíochta i gceist le forbairt an tionscnaimh – ‘SES I’ agus ‘SES II’, – ina bhfuil ceithre rialachán. Thaispeáin an taithí a fuarthas le SES I ó bhí 2004 ann agus SES II ó bhí 2009 ann go bhfuil prionsabail agus treorú ginearálta SES bailí agus gur cheart iad a choinneáil ar bun. D’ainneoin an chorpais reachtaíochta sin, áfach, bíonn na costais a bhaineann le bainistiú aerthráchta (BAT) ard go fóill agus moilleanna ann fós a dhéanann dochar don chomhshaol. Tá an scéal mar atá mar gheall ar an toilleadh teoranta, chomh maith le neamhéifeachtúlachtaí in BAT, ar nós brú tráchta, fiú faoi ghnáthchoinníollacha. Is léir nár baineadh amach go hiomlán na cuspóirí, a leagadh síos nuair a bunaíodh SES ar an gcéad dul síos, laistigh den tréimhse a rabhthas ag súil leis. Dá bhrí sin, is é is aidhm don togra leasaithe atá ann faoi láthair fáil réidh leis na neamhéifeachtúlachtaí atá in BAT faoi láthair, ar neamhéifeachtúlachtaí iad a dhéanann dochar don chomhshaol, agus gnéithe úsáideacha eile maidir le BAT a neartú, amhail soláthar agus dreasachtaí seirbhísí sonraí atá níos solúbtha, ar gnéithe iad is féidir cur go gníomhach le feabhsúcháin agus le tuilleadh laghduithe i lorg comhshaoil na heitlíochta. Ghlac an Coimisiún an leagan bunaidh den togra le haghaidh Rialachán ó Pharlaimint na hEorpa agus ón gComhairle maidir le cur chun feidhme an Aerspáis Aonair Eorpaigh (athmhúnlú) (a dtugtar ‘SES2+ mar ghiorrúchán air) an 11 Meitheamh 2013. Bhí an togra sin beartaithe chun cur le cur chun feidhme an athchóirithe ar na seirbhísí aerloingseoireachta gan imeacht óna chuid cuspóirí agus prionsabal bunaidh. Idir an dá linn, tá earnáil na heitlíochta tar éis forbairt a thuilleadh, agus forbairtí teicneolaíochta agus fás leanúnach foriomlán ar an líon tráchta ann go dtí go luath in 2020, ón am a glacadh an togra ach, níos ginearálta, le deich mbliana anuas. Mar thoradh ar phaindéim COVID-19 tá laghdú géar tagtha ar an líon tráchta, rud a léiríonn nach bhfuil athléimneacht ag baint le SES ar bhonn struchtúrtha, ós rud é gur ar éigean is féidir an soláthar seirbhísí a choigeartú maidir le forbairtí sa trácht. Is ionann an fhorbairt atá tagtha ar an gcomhthéacs polaitiúil chomh maith. Go sonrach, glacadh Comhaontú Pháras agus luaitear ann gur gá go gcuirfidh earnáil na heitlíochta le laghdú astaíochtaí CO2 (cé go bhfuil méadú mór leanúnach ag teacht ar astaíochtaí go dtí seo). Ghlac an Coimisiún a theachtaireacht maidir leis an gComhaontú Glas don Eoraip i Nollaig 2019, arb é is cuspóir dó neodracht ó thaobh an charbóin de a bhaint amach agus laghdú 90 % a bheith ar astaíochtaí ón iompar faoi 2050. Ba cheart togra reachtach SES2+ a thabhairt cothrom le dáta chun na hathruithe sin a léiriú. Chun go mbeidh an earnáil in ann a hacmhainneacht eacnamaíoch a fhíorú agus í ag oibriú ar bhealach níos inbhuanaithe an tráth céanna, is gá foráil a dhéanamh maidir le hathbhreithniú lena n‑áiritheofar soláthar níos solúbtha i seirbhísí aerloingseoireachta, agus a bheadh oiriúnach do thimpeallacht oibríochtúla an lae inniu agus don timpeallachta bheidh ann amach anseo. Leis na rialacha atá beartaithe, ba cheart go mbeifí in ann an toilleadh a oiriúnú go tapa agus go héifeachtúil do mhéadú nó do laghdú san éileamh nó do riachtanais gheografacha éagsúla. Chuirfeadh sé sin le cuspóirí an Chomhaontaithe Ghlais don Eoraip agus, ar bhonn níos nithiúla, le laghdú astaíochtaí CO2 in earnáil na heitlíochta, rud atá fíorthábhachtach. Tá ciseán de bhearta éagsúla mar chuid den laghdú is gá ar na hastaíochtaí sin, agus ní bheidh tionchar ag cuid mhaith de na bearta sin ach san fhadtéarma. Mar sin féin, d’fhéadfadh laghduithe inláimhsithe ar CO2 eascairt as athbhreithniú tráthúil a dhéanamh ar chóras SES agus as na rialacha nua seo a chur i bhfeidhm ó thús 2025. Seachas an gá atá ann athbhreithniú foriomlán a dhéanamh, seo a leanas, i measc rudaí eile, na cúiseanna sonracha atá le togra SES2+ a leasú: ·Ní mór an téacs a shimpliú agus a ailíniú le reachtaíocht ábhartha an Aontais atá tagtha i bhfeidhm ó stad na caibidlíochtaí ar an leagan bunaidh de thogra SES2+ ó 2013; ·Ní mór roinnt sainmhínithe agus rialacha a oiriúnú chun na hionchuir agus an taithí a ghnóthaigh na geallsealbhóirí a léiriú chomh maith le conclúidí ábhartha ó thuarascálacha agus ó staidéir a rinneadh le déanaí; ·Is cosúil gurb iomchuí na moltaí ón Tuarascáil a thug an Grúpa Saoithe maidir le todhchaí an Aerspáis Eorpaigh Aonair a léiriú ·Is é an dála céanna é i gcás moltaí a eascraíonn as scéim phíolótach Pharlaimint na hEorpa maidir le struchtúr an Aerspáis Eorpaigh amach anseo agus as na tuarascálacha ó Chúirt Iniúchóirí na hEorpa; ·Ar an gcaoi chéanna, tá sé tábhachtach forbairtí teicneolaíochta a tháinig chun cinn le déanaí in earnáil na heitlíochta a léiriú, chomh maith leis na gealltanais a cuireadh in iúl sa Chomhaontú Glas don Eoraip chun an earnáil iompair a dhícharbónú. D’ainneoin roinnt athruithe, saothraíonn an togra leasaithe seo na cuspóirí céanna atá i dtogra SES2+ ó 2013, cé go saothraítear na cuspóirí trí bhealaí éagsúla i roinnt cásanna. I roinnt cásanna, coinnítear ar bun na réitigh a fhreagraíonn do na roghanna tosaíochta a shainaithnítear sa mheasúnú tionchair ó 2013, ach tugtar roinnt de na réitigh cothrom le dáta chun athruithe san earnáil a léiriú. I Roinn 4 den Doiciméad Inmheánach Oibre tionlacain de chuid an Choimisiúin, tugtar tuairisc mhionsonraithe ar na modhnuithe agus cuirtear fianaise a thacaíonn leo ar fáil ann. Ós rud é go gcoinnítear, go bunúsach, na príomhchuspóirí agus roghanna a leagtar amach sa mheasúnú tionchair, ní dócha go mbeidh iarmhairtí eacnamaíocha, comhshaoil nó sóisialta an-difriúil ag baint leis na rialacha atá beartaithe leis seo i gcomparáid leis an leagan bunaidh de thogra SES2+. Dá bhrí sin, ní gá measúnú tionchair nua a dhéanamh i gcás an togra leasaithe reatha, thar an anailís a luaitear sa Doiciméad Inmheánach Oibre thuasluaite. •Comhsheasmhacht le forálacha beartais atá sa réimse beartais cheana Le Straitéis Eitlíochta don Eoraip 2015 de chuid an Choimisiúin iarradh go nglacfadh na comhreachtóirí an Rialachán a leagtar amach i dtogra SES2+ láithreach bonn. Tá an leasú go hiomlán i gcomhréir le straitéis fhoriomlán an Choimisiúin maidir leis an réimse beartais seo agus, go sonrach, ba cheart go n‑éascódh sé dul chun cinn maidir leis an gcomhad reachtach seo.

Tá dlúthnasc idir reachtaíocht an Aerspáis Eorpaigh Aonair agus corpas reachtaíocht an Aontais maidir le sábháilteacht eitlíochta agus na cúraimí a chuirtear ar Ghníomhaireacht Sábháilteachta Eitlíochta an Aontais Eorpaigh (‘EASA’, ‘an Ghníomhaireacht’). Tá an togra inter alia beartaithe chun an reachtaíocht a shimpliú trí dheireadh a chur le forluí áirithe idir na rialacha atá ann cheana, agus chun reachtaíocht an Aerspáis Eorpaigh Aonair a ailíniú le Bunrialachán EASA. •Comhsheasmhacht le beartais eile de chuid an Aontais Sa teachtaireacht ón Coimisiún faoin gComhaontú Glas don Eoraip, sainaithníodh feabhas a chur ar rialacha SES mar bheart lenar féidir rannchuidiú le laghdú astaíochtaí CO2 in earnáil na heitlíochta. Le feabhas den chineál sin, laghdófaí an brú tráchta go mór mór agus ceadófaí úsáid na mbealaí díreacha níos minice. Tá eilimintí tábhachtacha sa togra freisin atá dírithe ar an digitiú agus an margadh inmheánach a neartú, rudaí atá san áireamh i dtosaíochtaí an Choimisiúin. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 100(2) den Chonradh ar Fheidhmiú an Aontais Eorpaigh bunús dlí an togra. •Coimhdeacht (maidir le hinniúlacht neamheisiach) In Airteagal 100(2) den Chonradh ar Fheidhmiú an Aontais Eorpaigh, tugtar an ceart don Aontas gníomhú sa réimse sin, réimse ina bhfuil inniúlacht chomhroinnte. Tá an bainistiú aerthráchta cumhdaithe go sonrach ag forálacha i ndlí an Aontais ó bhí 2004 ann, rud nach féidir leis na Ballstáit a leasú agus iad ag gníomhú ina gcáil féin. Ó thaobh substainte de, agus de réir a chineáil, déanann bainistiú aerthráchta difear d’aerspás an Aontais Eorpaigh ar fad, agus is gnéithe dílse den eitlíocht iad gluaiseachtaí trasteorann daoine, earraí, seirbhísí agus caipitil, agus dá bhrí sin, is fearr déileáil leo ar an leibhéal is éifeachtúla, is é sin ar leibhéal an Aontais Tá gá le gníomhaíocht ar leibhéal an Aontais chun an t‑aerspás Eorpach a dhíbhloghadh agus, leis sin, chun bainistiú níos éifeachtúla a cheadú is féidir dul i ngleic le heaspa toillte ar bhealach foriomlán agus, ar an gcaoi sin, moilleanna agus na hastaíochtaí a easraíonn astu a chomhrac. •Comhréireacht Ní théann an togra thar a bhfuil riachtanach chun a chuspóirí a ghnóthú. Díríonn sé ar eilimintí a dtacaítear leo trí hionchuir éagsúla a liostaítear in Iarscríbhinn III den Doiciméad Inmheánach Oibre tionlacain. •An rogha ionstraime Ba é a bhí sa togra bunaidh leasú ar na Rialacháin a bhí ann cheana agus iad a athmhúnlú in aon Rialachán amháin ar mhaithe le soiléireacht. Tá bonn cirt leis an gcur chuige sin fós, agus ba cheart an ionstraim chéanna de Rialachán athmhúnlaithe a úsáid, faoi réir na n‑athruithe is gá ó thaobh substainte de. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR Meastar nach bhfuil gá le measúnú tionchair nua seachas an measúnú atá mar bhuntaca leis an togra bunaidh ó 2013 [SWD (2013) 206 final] ós rud é nach bhfuil athrú suntasach tagtha ar na príomhchuspóirí agus na roghanna tosaíochta agus ós rud é nár cheart tionchair eacnamaíocha, chomhshaoil ná shóisialta an téacs atá bheartaithe leis seo a bheith difriúil ó na tionchair a rabhthas ag súil leo ó théarmaí thogra bunaidh SES2+. Mar sin féin, cuireann an Doiciméad Inmheánach Oibre a ghabhann leis an togra leasaithe seo [cuir isteach an tagairt] fianaise agus anailís bhreise i láthair, go sonrach i leith nuashonruithe i gcomparáid leis na réitigh chun na roghanna tosaíochta ó 2013 a bhaint amach. Léiríonn na nuashonruithe sin athruithe san earnáil nó na modhanna nua nó leasaithe eile atá ann chun na cuspóirí atá leagtha síos a bhaint amach. Cuireadh eilimintí breise le hionchuir éagsúla a bailíodh le blianta beaga anuas. In 2017, d’eisigh Cúirt Iniúchóirí na hEorpa (CIE) Tuarascáil Speisialta maidir leis an Aerspás Eorpach Aonair, ina raibh moltaí don Choimisiún. In 2019 agus tar éis na hanailíse a bhí déanta aici roimhe sin, rinne CIE Tuarascáil Speisialta eile maidir le nuachóiriú BAT san Aontas Eorpach a rialáil. Sa tuarascáil sin cuirtear moltaí faoi bhráid an Choimisiúin, moltaí a dtugtar aghaidh orthu go díreach sa togra leasaithe seo nó a bhféadfadh aghaidh a thabhairt orthu trí ghníomhartha de chuid an Choimisiúin atá bunaithe ar chumhachtuithe atá ann cheana nó atá beartaithe. In 2019, cuireadh Grúpa Saoithe ar bun, ina bhfuil cúig shaineolaí déag atá oirirce sa réimse sin, chun measúnú a dhéanamh ar an staid mar atá faoi láthair agus ar na riachtanais a bheidh ag BAT san Aontas Eorpach amach anseo. Tar éis na míonna de chomhairliúcháin i bhfoirm éisteachtaí leis na geallsealbhóirí oibríochtúla ábhartha uile, d’eisigh an Grúpa an Tuarascáil ón nGrúpa Saoithe maidir le todhchaí an Aerspáis Eorpaigh Aonair in Aibreán 2019, ina léirítear comhdhearcadh an Ghrúpa agus ina bhfuil deich moladh. Choimisiúnaigh Parlaimint na hEorpa Scéim Phíolótach maidir le struchtúr an Aerspáis Eorpaigh amach anseo i gcomhthráth agus bhí tuarascáil ó mhí an Mhárta 2019 mar thoradh air freisin. Faoi Uachtaránacht na Fionlainne ar Chomhairle an Aontais Eorpaigh, reáchtáladh comhdháil ardleibhéil maidir le todhchaí an Aerspáis Eorpaigh Aonair i mí Mheán Fómhair 2019, comhdháil a raibh dearbhú sínithe ag na comhgheallsealbhóirí dá barr inar moladh do na hinstitiúidí Eorpacha an creat rialála agus an leagan amach institiúideach a shimpliú chun freagra a thabhairt ar na riachtanais atá ann faoi láthair agus a bheidh ag BAT na hEorpa, chun é a oiriúnú don fheidhm. 4.IMPLEACHTAÍ BUISÉADACHA Níl aon impleachtaí ag an togra seo do bhuiséad an Aontais.

5.EILIMINTÍ EILE •Míniúchán mionsonraithe ar fhorálacha sonracha an togra leasaithe Mar a bhí sé cheana, tá sé beartaithe Rialacháin SES atá ann cheana a chumasc in aon rialachán amháin, rud a d’fhág gur ghá roinnt athruithe a dhéanamh. Tá an ionstraim nua leagtha amach i sé chaibidil: - Caibidil I: Forálacha ginearálta - Caibidil II: Údaráis mhaoirseachta náisiúnta - Caibidil III: Soláthar seirbhísí - Caibidil IV: Bainistiú Gréasáin - Caibidil V: Aerspás, idir-inoibritheacht agus nuálaíocht theicneolaíoch - Caibidil VI: Forálacha críochnaitheacha Sa chomhthéacs sin, tá sé beartaithe deireadh a chur le gnéithe a bhfuil forluí idir iad agus Rialachán (AE) 2018/1139. Ar an gcaoi chéanna, tá mionsonraithe áirithe á leasú i gcomhthráth i Rialachán (AE) 2018/1139 chun ailíniú ceart an dá Rialachán a áirithiú. Rinneadh Rialachán (CE) Uimh. 552/2004 a aisghairm le Rialachán (AE) 2018/1139 agus dá bhrí sin ní chuirtear san áireamh é a thuilleadh sa togra leasaithe seo. Mar sin féin, coinnítear cuspóir na hidir-inoibritheachta san Aerspás Eorpach Aonair. Údaráis mhaoirseachta náisiúnta (Airteagail 3, 4 agus 5 le léamh i gcomhar leis an Airteagal 114i nua de Rialachán (AE) 2018/1139, a leagtar amach i dtogra ar leith arna chur i láthair ag an am céanna) Ar cheann de rudaí is mó is gá a dhéanamh dar leis an measúnú tionchair, tá na húdaráis náisiúnta a neartú, ó thaobh a neamhspleáchais agus a saineolais de, agus ó thaobh a n‑acmhainní de freisin. Chun na críche sin, cuireann Airteagal 3 síos ar an leibhéal neamhspleáchais atá ag teastáil ó na húdaráis vis-à-vis na soláthraithe seirbhísí a gcaithfidh siad maoirseacht a dhéanamh orthu, agus ó aon eintiteas poiblí nó príobháideach. Maidir le cur i bhfeidhm an réimse atá beartaithe, éilítear atheagrú riaracháin roimh ré i roinnt Ballstát, agus is í sin an chúis a moltar go gceadófar idirthréimhse 48 mí ina leith sin (dréacht-Airteagal 46(2)). Ina theannta sin, leagtar amach ceanglais níos soiléire maidir le hinniúlachtaí agus neamhspleáchas na foirne a fhostófar, go háirithe i ndáil le daoine a bhfuil cinntí straitéiseacha faoina gcúram. Chuige sin, i ndréacht-Airteagal 20 maidir leis an ‘mbonn costais le haghaidh muirear’ déantar tagairt shainráite, mar eilimint incháilithe amháin, do na costais a thabhaíonn soláthraithe seirbhísí aerthráchta i ndáil lena maoirseacht agus lena ndeimhniú ag na húdaráis mhaoirseachta náisiúnta. Leis an riail sin, cruthaítear raon feidhme chun údaráis inniúla náisiúnta a chistiú trí bhíthin táillí comhfhreagracha. Inter alia leis an aidhm chun comhar i measc na n‑údarás a fheabhsú agus ar mhaithe le saineolas agus dea-chleachtais a chur chun cinn, beartaítear fóram iomchuí a bhunú do na húdaráis mhaoirseachta náisiúnta, i bhfoirm an Bhoird Chomhairligh um Athbhreithniú Feidhmíochta (cf. dréacht-Airteagal nua 114a agus dréacht-Airteagal nua 114i de Rialachán (AE) 2018/1139). Beartaítear idirdhealú soiléir a dhéanamh idir cúraimí na n‑údarás maoirseachta náisiúnta, atá inniúil ó thaobh ábhair a bhaineann leis an Aerspás Eorpach Aonair, agus cúraimí na n‑údarás inniúil náisiúnta i réimse na sábháilteachta eitlíochta a chumhdaítear le Rialachán (AE) 2018/1139. Ba cheart do na húdaráis mhaoirseachta a bheith freagrach as deimhniúchán eacnamaíoch a bhaineann leis na coinníollacha airgeadais is gá chun seirbhísí aerloingseoireachta a sholáthar, as faireachán a dhéanamh ar sholáthar na seirbhísí aerloingseoireachta agus as na scéimeanna feidhmíochta agus muirearaithe a chur i bhfeidhm. Leanann na húdaráis inniúla náisiúnta de bheith i gceannas ar dheimhniúchán agus maoirseacht sábháilteachta, agus ar chúraimí eile a bhfuil tuairisc orthu i Rialachán (AE) 2018/1139. Deimhniúchán eacnamaíoch na soláthraithe seirbhísí aerloingseoireachta agus ainmniúchán na soláthraithe seirbhísí aerloingseoireachta (Airteagail 6 agus 7) Cumhdaítear deimhniúchán a bhaineann leis an sábháilteacht agus maoirseacht ar sholáthraithe seirbhísí aerloingseoireachta le Rialachán 2018/1139. Sa bhreis ar na deimhnithe a cheanglaítear faoi, ba cheart soláthar seirbhísí aerloingseoireachta a bheith coinníollach ar chomhlíonadh ceanglas áirithe maidir le stóinseacht airgeadais agus le cumhdach dliteanais agus árachais. Chun na gcríoch sin, beartaítear foráil a dhéanamh maidir le deimhniú eacnamaíoch arna eisiúint ag údaráis mhaoirseachta náisiúnta. Sonraítear sa togra leasaithe freisin go bhfuil ainmniú na soláthraithe seirbhísí aerthráchta le déanamh go ceann 10 mbliana ar a mhéad. Is é is aidhm don mhéid sin athmheasúnú tréimhsiúil ar an ainmniú a áirithiú. CLF, SFA, SSA, SM agus seirbhísí aerthráchta críochfoirt (Airteagal 8) Le seirbhísí a sholáthraítear chun tacú le seirbhísí aerthráchta, cuirtear gnóthachain chost-éifeachtúlachta ar fáil agus táthar ag súil go gceadófar tuilleadh solúbthachta leo agus go gcuirfear an nuálaíocht chun cinn freisin. D’fhéadfaí na feabhsuithe ionchasacha sin a bhaint amach trí sholáthar faoi dhálaí an mhargaidh, dálaí lena gcloíonn na seirbhísí sin i bhfianaise a gcineál. Dá réir sin, beartaítear riail maidir le CLF, SFA, SSA, SM agus seirbhísí aerthráchta críochfoirt a sholáthar faoi dhálaí margaidh a chur in ionad Airteagal 9 de Rialachán (CE) Uimh. 550/2004. Leanfaidh seirbhísí aerthráchta, seirbhísí a mheastar a bheith ina monaplachtaí go nádúrtha, de bheith, i bprionsabal, faoi réir ceanglas lena n‑ainmneodh na húdaráis atá i gceannas soláthraí ar leith. Mar sin féin, ba cheart do na soláthraithe seirbhísí aerthráchta a bheith in ann cinneadh a dhéanamh an bhfaighidh siad CLF, SFA, SSA nó seirbhísí SM. Maidir le seirbhísí aerthráchta críochfoirt, ba cheart d’oibreoirí aerfoirt a bheith in ann cinneadh a dhéanamh cé acu an bhfaighidh siad seirbhísí le haghaidh rialú aeradróim i gcás ina gcumasófaí gnóthachain chost-éifeachtúlachta, chun tairbhe d’úsáideoirí aerspáis, le soláthar den chineál sin. Faoin gcoinníoll céanna, ba cheart do na Ballstáit a bheith an ann soláthar seirbhísí le haghaidh rialú ascnaimh a cheadú.

Chun cothrom na Féinne a áirithiú agus chun idirdhealú, tras-fhóirdheonú agus saobhadh iomaíochta a sheachaint, ba cheart seirbhísí faoi bhealach a dheighilt ó thaobh an eagrúcháin de ó sheirbhísí aerloingseoireachta eile. . Seirbhísí coiteanna faisnéise (Airteagal 9) In Airteagal 9 den togra leasaithe seo tá forálacha maidir leis na seirbhísí coiteanna faisnéise is gá chun bainistiú sábháilte aerthráchta gan foireann a chumasú (trácht drón). Ailínítear an tAirteagal leis na forbairtí rialála is déanaí maidir le hoibriú aerárthaí gan foireann. Beartaítear praghsáil seirbhísí den sórt sin a rialáil ionas go mbeidh an costas a bhaineann le bainistiú tráchta aerárthaí gan foireann san áireamh. Scéimeanna feidhmíochta agus muirir agus an Comhlacht Athbhreithnithe Feidhmíochta (Airteagail 10 go 25) Ba cheart an rialáil eacnamaíoch a neartú agus a dhéanamh níos éifeachtúla. Chuige sin, tá sé beartaithe an cúram a chur ar sholáthraithe seirbhísí aerthráchta a bpleananna feidhmíochta féin a dhréachtú agus a thíolacadh lena bhformheas ag an údarás inniúil. Ag brath ar an gcás, féadfaidh an Ghníomhaireacht atá ag gníomhú mar Chomhlacht Athbhreithnithe Feidhmíochta (CAF) nó údarás maoirseachta náisiúnta a bheith san údarás sin. Maidir le feidhm an Chomhlachta Athbhreithnithe Feidhmíochta, ar feidhm í a bhfuil rialacha rialachais tiomnaithe leagtha amach sa togra lena leasaítear Rialachán (AE) 2018/1139, tá sí deartha chun go bhféadfar cinntí ábhartha a dhéanamh agus an saineolas agus an neamhspleáchas is gá i bhfeidhm. Ba cheart go n‑áiritheofaí leis na rialacha cistiúcháin atá beartaithe go dtabharfar na hacmhainní is gá don Ghníomhaireacht. Ar chúiseanna a bhaineann le barainneacht nós imeachta, beartaítear go mbeidh cinntí a dhéanann an Ghníomhaireacht atá ag feidhmiú mar CAF faoi réir nós imeachta le hachomharc a bheidh oscailte do na páirtithe lena mbaineann. Leagtar síos sa togra leasaithe reatha na freagrachtaí atá ag an nGníomhaireacht atá ag feidhmiú mar CAF agus atá ag na húdaráis mhaoirseachta náisiúnta faoi seach a mhéid a bhaineann le cur chun feidhme na scéimeanna feidhmíochta agus muirearaithe. Go háirithe, beidh an Ghníomhaireacht atá ag feidhmiú mar CAF i gceannas ar mheasúnú agus formheas a dhéanamh ar leithdháileadh na gcostas idir seirbhísí faoi bhealach agus seirbhísí críochfoirt, agus ar mheasúnú agus formheas a dhéanamh ar na pleananna feidhmíochta le haghaidh seirbhísí aerloingseoireachta faoi bhealach. Tá na húdaráis mhaoirseachta náisiúnta i gceannas ar mheasúnú agus formheas a dhéanamh ar na pleananna feidhmíochta le haghaidh seirbhísí aerthráchta críochfoirt. Chun na críche sin, ní mór pleananna ar leith le haghaidh seirbhísí aerloingseoireachta faoi bhealach agus seirbhísí aerloingseoireachta críochfoirt a chur isteach ag soláthraithe seirbhísí aerthráchta ainmnithe a sholáthraíonn an dá chineál seirbhíse. Ailínítear téarmaí na scéime muirearaithe atá beartaithe leis an gcur chuige nua seo. Anuas air sin, beartaítear sásraí a bhunú le haghaidh modhnú muirear ar leibhéal uile-Aontais chun tacú go háirithe le feabhsuithe i bhfeidhmíocht chomhshaoil agus cáilíocht seirbhíse. Faoi dheireadh, beartaítear ceanglais áirithe a chur leis na rialacha maidir le trédhearcacht chuntais na soláthraithe seirbhísí aerloingseoireachta (Airteagal 25). Is é an rún atá ag an méid sin cuidiú le tras-fhóirdheonú agus saobhadh ina dhiaidh sin a chosc. Ba cheart cur i bhfeidhm Airteagail 8 agus 9 a éascú leis an riail sin go háirithe. Bloic Feidhme Aerspáis Níl forálacha sa togra leasaithe a thuilleadh a bhaineann le bloic feidhme aerspáis (FABanna). Ní chuirfí cosc ar na Ballstáit FABanna a choinneáil ar bun nó a chruthú, fiú murab ann do rialacha den sórt sin, má cheaptar é a bheith úsáideach. Ní chuirfí cosc freisin ar chineálacha solúbtha comhair idir soláthraithe seirbhísí aerloingseoireachta fiú murab ann do rialacha den sórt. Bainistiú an Ghréasáin (Airteagail 26, 27 agus 28) In Airteagal 26 liostaítear na feidhmeanna gréasáin agus leagtar amach na cuspóirí ina leith. In Airteagal 27, leagtar amach ról an Bhainisteora Gréasáin, is é sin rannchuidiú le forghníomhú na bhfeidhmeanna gréasáin, agus bunaítear leis an Airteagal sin forálacha maidir le ceapadh an Bhainisteora Gréasáin, a chuid cúraimí agus na próisis chinnteoireachta a bheidh le cur i bhfeidhm air. Beartaítear go mbeidh na feidhmeanna gréasáin faoi réir rialacha sonracha na scéime feidhmíochta (Airteagal 16). De réir Airteagal 28, tá an Bainisteoir Gréasáin lena chuid cuntas airgeadais a fhoilsiú agus déanfar iniúchadh neamhspleách air. Infhaighteacht agus rochtain ar shonraí (Airteagal 31) Tá sé beartaithe na rialacha maidir leis an tsaincheist seo a mhodhnú (i gcomparáid leis an togra tosaigh freisin), chun soláthar seirbhísí sonraí aerthráchta a éascú ar mhargadh trasteorann agus ar mhargadh uile-Aontais. Ina theannta sin, is é atá sna téarmaí a ghabhann le dréacht-Airteagal 31 go n‑áiritheofar go mbeidh rochtain ag iontrálaithe nua ar an margadh sonraí ar na sonraí oibríochtúla ábhartha, fiú sula ndéanfar aon deimhniúchán. Chun tras-fhóirdheonú nó muirearú dúbailte a chosc, beartaítear prionsabail maidir le praghsáil leordhóthanach a leagan síos. Úsáid Sholúbtha a bhaint as Aerspás (Airteagal 33) Le hAirteagal 33, léirítear a bhfuil ann in Airteagal 7 de Rialachán (CE) Uimh. 551/2004 agus leantar de fhreagracht a chur ar na Ballstáit as cur i bhfeidhm an choincheapa d’úsáid sholúbtha a bhaint as aerspás a áirithiú. Mar sin féin, ceanglaítear leis freisin go gcuirtear an coincheap sin i bhfeidhm i gcomhréir leis an Máistirphlean BAT. Is comhlánú é Airteagal 33 ar na ceanglais is gá a bunaíodh i Rialachán (AE) 2018/1139 nach mór do bhainistiú an aerspáis tacú le cur i bhfeidhm aonfhoirmeach na húsáide solúbtha aerspáis. Comhordú SESAR (Airteagal 34)

In Airteagal 34 ceanglaítear ar na heintitis ábhartha oibriú i gcomhar le chéile d’fhonn comhoibriú éifeachtach a áirithiú idir na céimeanna éagsúla de thionscadal SESAR. •Athruithe a rinneadh i gcomparáid leis an mbuntogra dá dtagraítear i bpointe 1 Is iad seo a leanas na hathruithe a rinneadh sa togra leasaithe seo, i gcomparáid leis an togra dá dtagraítear i bpointe 1: Aithrisí (1)Tá Aithris 1 simplithe chun go léifear mar seo a leanas é: ‘Rinneadh Rialachán (CE) Uimh. 549/2004 ó Pharlaimint na hEorpa agus ón gComhairle, Rialachán (CE) Uimh. 550/2004 ó Pharlaimint na hEorpa agus ón gComhairle, agus Rialachán (CE) Uimh. 551/2004 ó Pharlaimint na hEorpa agus ón gComhairle a leasú go substaintiúil. Ós rud é go bhfuil tuilleadh leasuithe le déanamh ar na Rialacháin, ba cheart iad a athmhúnlú ar mhaithe le soiléireacht.’. (2)Scriostar aithris 2. (3)Athuimhrítear aithris 3 mar aithris 2 agus tugtar isteach na hathruithe seo a leanas: (a)tar éis na tagartha do ‘Rialachán (CE) Uimh. 552/2004’, cuirtear na focail ‘ó Pharlaimint na hEorpa agus ón gComhairle‘ isteach; (b)tá an aithris neamhuimhrithe a leanann aithris 3 anois ina dara habairt d’aithris 2 agus athraítear an fhoclaíocht mar a leanas: ‘Le glacadh an dara pacáiste, eadhon, Rialachán (CE) Uimh. 1070/2009 ó Pharlaimint na hEorpa agus ón gComhairle, rinneadh tionscnamh an Aerspáis Eorpaigh Aonair a neartú tuilleadh trí choincheapa na scéime feidhmíochta agus an Bhainisteora Gréasáin a thabhairt isteach chun feidhmíocht an ghréasáin Eorpaigh um bainistíocht aerthráchta a fheabhsú tuilleadh.’; (c)cuirtear an tríú habairt nua seo a leanas isteach: ‘Rinneadh Rialachán (CE) Uimh. 552/2004 a aisghairm le Rialachán (AE) 2018/1139 ó Pharlaimint na hEorpa agus ón gComhairle, mar gur ionchorpraíodh na rialacha is gá maidir le hidir-inoibritheacht córas, comhdhamhnaí agus nósanna imeachta BAT sa Rialachán sin.’. (4)Cuirtear an aithris nua 3 seo a leanas isteach: ‘Chun na hathruithe a tugadh isteach le Rialachán (AE) 2018/1139 a chur san áireamh, is gá ábhar an Rialacháin seo a ailíniú le hábhar Rialachán (AE) 2018/1139.’. (5)Athraítear foclaíocht aithris 6 mar a leanas: ‘Is gá an ghné dhaonna a chur san áireamh agus na spriocanna a bhaineann le caighdeáin sábháilteachta aerthráchta a mhéadú agus feidhmíocht fhoriomlán BAT agus seirbhísí aerloingseoireachta (SAL) don aerthrácht i gcoitinne san Eoraip a fheabhsú á saothrú go comhuaineach. Dá bhrí sin, ba cheart do na Ballstáit seasamh leis na prionsabail a ghabhann le “cultúr cóir”. Ba cheart tuairimí agus moltaí an tSainghrúpa maidir le Gné Dhaonna an Aerspáis Eorpaigh Aonair a mheas agus a chur san áireamh.’. (6)Cuirtear an aithris nua 7 seo a leanas isteach: ‘Tá feabhsúcháin i bhfeidhmíocht chomhshaoil BAT ina rannchuidiú díreach freisin chun na cuspóirí atá i gComhaontú Pháras agus sa Chomhaontú Glas don Eoraip ón gCoimisiún a bhaint amach, go mór mór trí astaíochtaí eitlíochta a laghdú.’. (7)Athuimhrítear aithris 7 mar aithris 8 agus athraítear an fhoclaíocht mar a leanas:

‘In 2004, ghlac na Ballstáit ráiteas ginearálta maidir le cúrsaí míleata a bhaineann leis an Aerspás Eorpach Aonair. De réir an ráitis sin, ba cheart do na Ballstáit, go háirithe, feabhas a chur ar an gcomhar idir lucht sibhialta agus lucht míleata agus, má mheasann na Ballstáit uile lena mbaineann go bhfuil gá leis agus a mhéid a mheasann siad gá a bheith leis, comhar a éascú idir a bhfórsaí armtha maidir le gach ábhar a bhaineann le bainistíocht aerthráchta.’ (8)Athuimhrítear aithris 8 mar aithris 9 agus scriostar aithris 9. (9)In aithris 10, cuirtear an méid seo a leanas in ionad na habairte deiridh: ‘Níor cheart go gcuirfeadh sé sin cosc ar údarás maoirseachta náisiúnta a bheith ina chuid d’údarás rialála atá inniúil i roinnt earnálacha rialáilte más rud é go gcomhlíonann an t‑údarás rialála sin na ceanglais neamhspleáchais, ná níor cheart go gcuirfeadh sé sin cosc ar an údarás maoirseachta náisiúnta a bheith páirteach leis an údarás iomaíochta náisiúnta i dtéarmaí a eagrúcháin.’. (10)Cuirtear an aithris nua 11 seo a leanas isteach: ‘Trí na húdáráis maoirseachta náisiúnta a mhaoiniú, ba cheart go ráthófaí a neamhspleáchas, agus go mbeidh siad in ann feidhmiú i gcomhréir le prionsabail na cothroime, na trédhearcachta, an neamh-idirdhealaithe agus na comhréireachta. Agus nósanna imeachta iomchuí i bhfeidhm chun foireann a cheapadh, ba cheart go gcuirfeadh sé sin le neamhspleáchas na n‑údarás maoirseachta náisiúnta a ráthú, agus áiritheofar go háirithe leis sin gur údarás poiblí a cheapfaidh daoine a mbeidh cinntí straitéiseacha faoina gcúram, ar údarás é nach bhfuil cearta úinéireachta á bhfeidhmiú go díreach aige ar sholáthraithe seirbhísí aerloingseoireachta.’. (11)Athuimhrítear aithris 11 mar aithris 12 agus athraítear an fhoclaíocht sa chéad abairt mar a leanas: ‑‘Tá ról lárnach ag na húdaráis mhaoirseachta náisiúnta i gcur chun feidhme an Aerspáis Eorpaigh Aonair agus ba cheart dóibh, dá bhrí sin, oibriú i gcomhar le chéile chun malartú faisnéise a éascú maidir lena gcuid oibre agus lena bprionsabail chinnteoireachta, a ndea-chleachtais agus a nósanna imeachta agus maidir le cur i bhfeidhm an Rialacháin seo freisin, agus chun cur chuige comhchoiteann a fhorbairt chomh maith, lena náirítear trí chomhar feabhsaithe ar leibhéal réigiúnach.’. (12)Athuimhrítear aithris 12 mar aithris 43. (13)Scriostar aithris 13. (14)Cuirtear na haithrisí nua 13 agus 14 seo a leanas isteach: ‘(13) Is uirlis thábhachtach é an comhar idir soláthraithe seirbhísí aerthráchta chun feabhas a chur ar fheidhmíocht córais BAT na hEorpa agus ba cheart an comhar seo a spreagadh dá réir. Ba cheart go mbeidh na Ballstáit in ann sásraí comhair a bhunú nach bhfuil teoranta do chineálacha réamhshainithe comhair agus do limistéir gheografacha.’. (14) Is iad na húdaráis inniúla náisiúnta nó Gníomhaireacht Sábháilteachta Eitlíochta an Aontais Eorpaigh (an Ghníomhaireacht) a dhéanann an deimhniúchán sábháilteachta agus an mhaoirseacht sábháilteachta ar sholáthraithe seirbhísí aerloingseoireachta, i gcomhréir leis na ceanglais agus na próisis a leagtar síos i Rialachán (AE) 2018/1139. Tá gá le ceanglais bhreise a bhaineann le stóinseacht airgeadais agus le cumhdach dliteanais agus árachais chun seirbhísí aerloingseoireachta a sholáthar agus ba cheart iad a bheith faoi réir deimhniú eacnamaíoch. Níor cheart go mbeadh soláthraí seirbhísí aerloingseoireachta in ann seirbhísí a thairiscint san Aontas ach amháin i gcás ina bhfuil idir dheimhniú sábháilteachta agus dheimhniú eacnamaíoch aige.’. (15)Athuimhrítear aithris 14 mar aithris 15. (16)Cuirtear na haithrisí nua 16 go 33 seo a leanas isteach: ‘(16) Ba cheart go mbeadh seirbhísí aerthráchta, a sholáthraítear ar bhonn eisiach, faoi réir ainmniúcháin agus na gceanglas íosta maidir le leas an phobail. (17) Ba cheart go mbeadh an rogha ag soláthraithe seirbhísí aerthráchta nó ag oibreoirí aerfoirt seirbhísí cumarsáide, loingseoireachta agus faireachais (CLF), seirbhísí faisnéise aerloingseoireachta (SFA), seirbhísí sonraí aerthráchta (SSA), seirbhísí meitéareolaíocha (SM) nó seirbhísí aerthráchta críochfoirt a fháil faoi dhálaí an mhargaidh, gan dochar do cheanglais sábháilteachta, i gcás ina gcinnfidh siad go gcumasaíonn soláthar den sórt sin gnóthachain chost-éifeachtúlachta. Leis an bhféidearthacht dul i muinín an tsoláthair sin, táthar ag súil go mbeidh níos mó solúbthachta ann agus go gcuirfear nuálaíocht i seirbhísí chun cinn, gan difear a dhéanamh do riachtanais shonracha an airm i dtaca le rúndacht, idir-inoibritheacht, athléimneacht córais, rochtain ar shonraí, agus slándáil BAT. (18) I gcás ina bhfaightear seirbhísí aerthráchta críochfoirt, níor cheart iad a bheith faoi réir na scéime muirearaithe a leagtar amach sa Rialachán seo ná faoi réir Airteagal 1(4) de Threoir 2009/12/CE ó Pharlaimint na hEorpa agus ón gComhairle, atá nasctha le hinfheidhmeacht na scéime sin. (19) Ba cheart soláthar seirbhísí aerthráchta faoi bhealach a dheighilt ó thaobh eagraíochta de ó sholáthar CLF, SFA, SSA, SM agus seirbhísí aerthráchta críochfoirt, lena n‑áirítear trí chuntais a scaradh, chun trédhearcacht a áirithiú agus chun idirdhealú, tras-fhóirdheonú agus saobhadh iomaíochta a sheachaint. (20) I gcás inarb infheidhme, ba cheart soláthar seirbhísí aerloingseoireachta a dhéanamh i gcomhréir le Treoir 2014/24/AE ó Pharlaimint na hEorpa agus ón gComhairle agus Treoir 2014/25/AE ó Pharlaimint na hEorpa agus ón gComhairle. Ba cheart do na húdaráis mhaoirseachta náisiúnta a áirithiú go gcomhlíonfar ceanglais soláthair le haghaidh seirbhísí aerloingseoireachta.

(21) Chun bainistiú tráchta a dhéanamh ar aerárthaí gan foireann, is gá seirbhísí coiteanna faisnéise a bheith ar fáil. Chun na costais a bhaineann le bainistiú tráchta den sórt sin a shrianadh, ba cheart praghsanna ar sheirbhísí coiteanna faisnéise a bhunú ar chostas agus ar uasmharcáil réasúnta chun brabús a dhéanamh, agus iad a bheith faoi réir fhormheas na n‑údarás maoirseachta náisiúnta. Chun soláthar na seirbhíse a chumasú, ba cheart do sholáthraithe seirbhísí aerloingseoireachta na sonraí riachtanacha a chur ar fáil. (22) Leis na scéimeanna feidhmíochta agus muirearaithe, tá sé beartaithe go ndéanfar seirbhísí aerloingseoireachta a sholáthraítear faoi dhálaí seachas dálaí an mhargaidh níos éifeachtúla ó thaobh costais de agus cáilíocht seirbhíse níos fearr a chur chun cinn agus, chuige sin, go mbeadh dreasachtaí ábhartha agus iomchuí san áireamh iontu. I bhfianaise an chuspóra sin, níor cheart go gcumhdófaí leis na scéimeanna feidhmíochta agus muirearaithe seirbhísí arna soláthar faoi dhálaí an mhargaidh. (23) Chun an éifeachtacht is mó a bhaint amach, ba cheart an mhaoirseacht is gá maidir leis na scéimeanna feidhmíochta agus muirearaithe a dhíriú ar sholáthraithe seirbhísí aerthráchta ainmnithe, mar sin. (24) Ba cheart na freagrachtaí maidir leis an maoirseacht i ndáil leis na scéimeanna feidhmíochta agus muirearaithe a bheith roinnte go hiomchuí. (25) I bhfianaise na n‑eilimintí trasteorann agus gréasáin is gné dhílis de sholáthar seirbhísí aerloingseoireachta faoi bhealach agus ós rud é, mar thoradh air sin, go bhfuil measúnú ar fheidhmíocht le déanamh, go háirithe, de réir spriocanna feidhmíochta ar fud an Aontais, ba cheart comhlacht de chuid an Aontais a bheith i gceannas ar mheasúnú agus ar fhormheas na bpleananna feidhmíochta agus na spriocanna feidhmíochta le haghaidh seirbhísí aerloingseoireachta faoi bhealach, faoi réir athbhreithniú breithiúnach arna dhéanamh ag comhlacht achomhairc agus, ar deireadh, ag an gCúirt Bhreithiúnais. Chun a áirithiú go ndéanfar na cúraimí ar ardleibhéal saineolais agus leis an neamhspleáchas is gá, ba cheart gurbh é an Ghníomhaireacht, ag feidhmiú mar Chomhlacht Athbhreithnithe Feidhmíochta (CAF), a bheadh ina chomhlacht de chuid an Aontais, agus í ag feidhmiú i gcomhréir leis na rialacha rialachais tiomnaithe a leagtar amach i Rialachán (AE) 2018/1139. I bhfianaise an eolais atá acu ar na cúinsí áitiúla, a bhfuil gá leis chun measúnú a dhéanamh ar sheirbhísí aerloingseoireachta críochfoirt, ba cheart é a bheith de chúram ar na húdaráis mhaoirseachta náisiúnta measúnú agus formheas a dhéanamh ar na pleananna feidhmíochta agus ar na spriocanna feidhmíochta le haghaidh seirbhísí aerloingseoireachta críochfoirt. Aon oibríocht amháin atá i leithdháileadh na gcostas idir seirbhísí aerloingseoireachta faoi bhealach agus seirbhísí aerloingseoireachta críochfoirt, agus í ábhartha don dá chineál seirbhíse, agus dá bhrí sin ba cheart í a bheith faoi réir mhaoirseacht na Gníomhaireachta atá ag feidhmiú mar CAF. (26) Ba cheart dréachtphleananna feidhmíochta i réimse na seirbhísí faoi bhealach agus na seirbhísí loingseoireachta críochfoirt a bheith comhsheasmhach leis na spriocanna feidhmíochta ar fud an Aontais faoi seach agus ba cheart iad a bheith i gcomhréir le critéir cháilíochtúla áirithe chun a áirithiú, a oiread agus is féidir, go mbaintear amach ar bhealach éifeachtach na spriocanna a leagadh síos. Ba cheart go n‑áiritheofaí leis an nós imeachta measúnaithe go gceartófar easnaimh go pras. (27) Ba cheart comhlíonadh na bhfeidhmeanna gréasáin a bheith faoi réir critéir a bhaineann go sonrach leo, ag féachaint do chineál ar leith na bhfeidhmeanna sin. Ba cheart na feidhmeanna gréasáin a bheith faoi réir spriocanna feidhmíochta sna réimsí lárnacha feidhmíochta a bhaineann leis an gcomhshaol, le toilleadh agus le cost-éifeachtúlacht. (28) Ba cheart an scéim muirearaithe a bheith bunaithe ar an bprionsabal gur cheart d’úsáideoirí aerspáis íoc as an gcostas a thabhaítear as soláthar na seirbhísí a fhaightear ach nár cheart ach costas is féidir a chur i leith na seirbhíse sin agus nár cumhdaíodh ar shlí eile a chur san áireamh. Ba cheart na costais a bhaineann leis an mBainisteoir Gréasáin a chur san áireamh sna costais a chinntear a bheidh incháilithe le muirearú ar úsáideoirí aerspáis. Trí bhíthin muirear, ba cheart go gcuirfear chun cinn soláthar seirbhísí aerloingseoireachta atá sábháilte, éifeachtúil, éifeachtach agus inbhuanaithe d’fhonn ardleibhéal sábháilteachta agus cost-éifeachtúlachta a bhaint amach chomh maith leis na spriocanna feidhmíochta a chomhlíonadh, agus go spreagfar soláthar seirbhíse comhtháite leo, agus tionchar comhshaoil na heitlíochta á laghdú an tráth céanna. (29) I bhfianaise chineál trasteorann na heitlíochta, ba cheart sásraí a chur ar bun ar leibhéal an Aontais, ar sásraí iad a bhaineann le modhnú muirear chun feidhmíocht chomhshaoil agus cáilíocht seirbhíse a fheabhsú, go háirithe trí úsáid mhéadaithe a bhaint as breoslaí malartacha inbhuanaithe, acmhainneacht mhéadaithe agus laghdú moilleanna, agus an leibhéal sábháilteachta is fearr is féidir á choinneáil an tráth céanna. Ba cheart an deis a bheith ag údaráis mhaoirseachta náisiúnta sásraí a bhunú ar an leibhéal áitiúil maidir le seirbhísí críochfoirt. (30) D’fhonn úsáideoirí aerspáis a dhreasú chun an bealach is giorra a eitilt, go háirithe tráth an bhrú tráchta, ba cheart go bhféadfaí ráta aonaid comhchoiteann a bhunú do sheirbhísí faoi bhealach ar fud an Aerspáis Eorpaigh Aonair. Aon ráta aonaid comhchoiteann den sórt sin a bhunú, ba cheart go ndéanfaí sin ar bhealach a bheadh neodrach ó thaobh ioncaim de do sholáthraithe seirbhísí aerthráchta. (31) Ba cheart foráil a dhéanamh maidir le trédhearcacht chuntais na soláthraithe seirbhísí aerloingseoireachta, mar bhealach amháin chun tras-fhóirdheonú agus saobhadh ina dhiaidh sin a chosc. (32) Ba cheart go rannchuideofar le feidhmeanna gréasáin BAT le forbairt inbhuanaithe an chórais aeriompair agus tacú le spriocanna feidhmíochta ar fud an Aontais a bhaint amach. Ba cheart go n‑áiritheofaí leo go mbainfear an úsáid is fearr is féidir as an aerspás agus as acmhainní ganna ar bhealach inbhuanaithe, éifeachtúil agus glas, go mbeadh siad i gcomhréir le riachtanais oibríochtúla agus bonneagar gréasáin BAT na hEorpa á imlonnú, agus go mbeadh tacaíocht ar fáil leo i gcás géarchéimeanna gréasáin. Ba cheart do Bhainisteoir Gréasáin roinnt cúraimí a chuireann le forghníomhú na bhfeidhmeanna sin a dhéanamh, agus go mbeadh na geallsealbhóirí oibríochtúla go léir lena mbaineann bainteach leis na gníomhaíochtaí sin. (33) Sa phróiseas cinnteoireachta comhoibritheach maidir leis na cinntí atá le déanamh ag an mBainisteoir Gréasáin, ba cheart forlámhas a bheith ag leas an ghréasáin. Ba cheart, mar sin, go ngníomhóidh páirtithe sa phróiseas cinnteoireachta comhoibritheach a mhéid is féidir d’fhonn feidhmiú agus feidhmíocht an ghréasáin a fheabhsú. Leis na nósanna imeachta don phróiseas cinnteoireachta comhoibritheach, ba cheart leas an ghréasáin a chur chun cinn, agus ba cheart iad a bheith de chineál lena réiteofar saincheisteanna agus lena dtiocfar ar chomhdhearcadh nuair is féidir.’. (17)Athuimhrítear aithris 15 mar aithris 39 agus athraítear an fhoclaíocht mar a leanas: ‘Ba cheart go mbeadh sé d’aidhm ag coincheap na gcomhthionscadal go gcuirfear na hathruithe oibríochtúla bunriachtanacha, arna sainaithint sa Mháistirphlean BAT don Eoraip agus ag a bhfuil tionchar ar fud an ghréasáin, a chur chun feidhme ar bhealach tráthúil, comhordaithe agus sioncrónaithe. Ba cheart é a bheith de chúram ar an gCoimisiún anailís costais is tairbhe a dhéanamh maidir leis an gcistiú d’fhonn dlús a chur le himlonnú thionscadal SESAR.’ (18)Scriostar aithris 16. (19)Athuimhrítear aithris 17 mar aithris 37 agus athraítear an fhoclaíocht mar a leanas: ‑‘Níl ach aon dóigh amháin ann leis an aerspás a úsáid ar bhealach sábháilte éifeachtúil, is é sin trí dhlúthchomhar idir úsáideoirí sibhialta agus úsáideoirí míleata aerspáis, rud atá bunaithe den chuid is mó, go hiarbhír, ar choincheap na húsáide solúbtha aerspáis agus ar chomhordú éifeachtach idir lucht sibhialta agus lucht míleata mar atá leagtha síos ag ICAO. Ba cheart rialacha a bhunú chun cur i bhfeidhm an choincheapa seo a áirithiú, agus ba cheart go dtabharfaí de chumhacht don Choimisiún foráil a dhéanamh maidir le bearta lena náiritheofar comhchuibhiú níos fearr.’. (20)Athuimhrítear aithris 18 mar aithris 35 agus athraítear an fhoclaíocht mar a leanas: ‘Tá infhaighteacht sonraí oibríochtúla ábhartha ríthábhachtach chun soláthar solúbtha seirbhísí sonraí aerthráchta, ar bhonn trasteorann agus ar fud an Aontais, a chumasú. Dá bhrí sin, ba cheart sonraí den sórt sin a chur ar fáil do gheallsealbhóirí ábhartha, lena n‑áirítear do sholáthraithe nua ionchasacha seirbhísí sonraí aerthráchta. Maidir le cruinneas na faisnéise, faisnéis stádas aerspáis agus staideanna sonracha aerthráchta agus dáileadh tráthúil na faisnéise sin ar rialtóirí sibhialta agus míleata san áireamh, bíonn tionchar díreach acu ar shábháilteacht agus ar éifeachtúlacht oibríochtaí. Tá sé ríthábhachtach rochtain thráthúil ar fhaisnéis atá cothrom le dáta faoi stádas aerspáis a bheith ag gach páirtí ar mian leis leas a bhaint as struchtúir aerspáis a chuirtear ar fáil agus é ag comhdú nó ag athchomhdú a chuid pleananna eitilte.’.

(21)Athuimhrítear aithris 19 mar aithris 36 agus athraítear an fhoclaíocht mar a leanas: ‘Maidir le soláthar faisnéise aerloingseoireachta atá iomlán, tráthúil agus ar ardchaighdeán, tá tionchar suntasach aige sin ar an tsábháilteacht agus ar éascú na rochtana ar aerspás an Aontais agus ar na féidearthachtaí a bheith ag gluaiseacht laistigh den aerspás sin. Ba cheart rochtain ar na sonraí sin a éascú trí bhonneagar faisnéise iomchuí.’. (22)Scriostar aithrisí 20-25. (23)Athuimhrítear aithris 26 mar aithris 34 agus athraítear an fhoclaíocht mar a leanas: ‘D’fhonn feabhas a chur ar an bhfócas atá ag soláthraithe seirbhísí aerthráchta ar chustaiméirí agus d’fhonn cur leis an deis atá ag úsáideoirí aerspáis tionchar a imirt ar na cinntí a dhéanann difear dóibh, ba cheart an comhairliúchán le geallsealbhóirí agus rannpháirtíocht na ngeallsealbhóirí i gcinntí móra oibríochtúla na soláthraithe seirbhísí aerthráchta a dhéanamh níos éifeachtaí.’. (24)Cuirtear an aithris nua 38 seo a leanas isteach: ‘Tá tionscadal SESAR dírithe ar fhorbairt an aeriompair a chumasú ar bhealach sábháilte, éifeachtúil agus inbhuanaithe ó thaobh an chomhshaoil de tríd an gcóras BAT Eorpach agus domhanda a nuachóiriú. D’fhonn cur le héifeachtacht iomlán an tionscadail, ba cheart comhordú cuí idir céimeanna an tionscadail a áirithiú. Ba cheart don Mháistirphlean BAT don Eoraip a bheith mar thoradh ar chéim shainithe SESAR, agus rannchuidiú leis na spriocanna feidhmíochta ar fud an Aontais a bhaint amach.’. (25)Cuirtear an aithris nua 40 seo a leanas isteach: ‘Trí chomhlíonadh na gceanglas maidir le córais agus comhdhamhnaí BAT arna mbunú le Rialachán (AE) 2018/1139, ba cheart go n‑áiritheofaí idir-inoibritheacht na gcóras agus na gcomhdhamhnaí sin, chun tairbhe don Aerspás Eorpach Aonair.’. (26)Scriostar aithris 27. (27)Athuimhrítear aithris 28 mar aithris 41 agus leasaítear í mar a leanas: (d)sa chéad abairt, scriostar na focail ‘agus an scéim feidhmíochta’; (e)cuirtear an méid seo a leanas in ionad an tríú agus an ceathrú habairt: ‑‘Agus gníomhartha tarmligthe á nglacadh faoin Rialachán seo, tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena náirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe.’. (28)Scriostar aithris 29. (29)Athuimhrítear aithris 30 mar aithris 42 agus athraítear an fhoclaíocht mar a leanas: ‘Chun coinníollacha aonfhoirmeacha a áirithiú maidir le cur chun feidhme an Rialacháin seo, go háirithe maidir leis na módúlachtaí nósanna imeachta earcaíochta agus roghnúcháin d’údaráis mhaoirseachta náisiúnta, rialacha maidir le deimhniúchán eacnamaíoch soláthraithe seirbhísí aerloingseoireachta, rialacha maidir le cur chun feidhme na scéimeanna feidhmíochta agus muirearaithe, go háirithe maidir le spriocanna feidhmíochta ar fud an Aontais a shocrú, aicmiú seirbhísí faoi bhealach agus seirbhísí críochfoirt, critéir agus nósanna imeachta maidir le measúnú a dhéanamh ar na dréachtphleananna feidhmíochta agus spriocanna feidhmíochta na soláthraithe seirbhísí aerthráchta agus an Bhainisteora Gréasáin, faireachán a dhéanamh ar fheidhmíocht, rialacha maidir le soláthar faisnéise ar chostais agus ar mhuirir, ábhar agus bunú an bhoinn costais le haghaidh muirear agus socrú rátaí aonaid do sheirbhísí aerloingseoireachta, sásraí dreasachta agus sásraí comhroinnte dreasachta, ceapadh an Bhainisteora Gréasáin agus na téarmaí agus coinníollacha a ghabhann leis an gceapadh sin, cúraimí an Bhainisteora Gréasáin agus na sásraí rialachais atá le cur i bhfeidhm aige, rialacha maidir le forghníomhú feidhmeanna gréasáin, modúlachtaí an chomhairliúcháin le geallsealbhóirí maidir le mórchinntí oibríochtúla na soláthraithe seirbhísí aerthráchta, ceanglais a bhaineann le hinfhaighteacht sonraí oibríochtúla, coinníollacha a bhaineann le rochtain agus le socrú praghsanna rochtana, cur i bhfeidhm choincheap na húsáide solúbtha aerspáis, bunú comhthionscadal agus na sásraí rialachais a bhaineann leo, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle.’. (30)Scriostar aithrisí 31 agus 32. (31)Athuimhrítear aithris 33 mar aithris 44. (32)Scriostar aithris 34.

(33)Cuirtear an aithris nua 45 seo a leanas in ionad aithrisí 35 agus 36: ‘I bhfianaise sheasamh dlíthiúil Ríocht na Spáinne maidir le ceannasacht agus dlínse ar an gcríoch ina bhfuil an t‑aerfort suite, níor cheart feidhm a bheith ag an Rialachán seo maidir le haerfort Ghiobráltar.’. (34)Athuimhrítear aithris 37 mar aithris 46. Athraítear an fhoclaíocht sa chéad abairt mar a leanas: ‘Ó tharla nach féidir leis na Ballstáit cuspóir an Rialacháin seo, eadhon cur chun feidhme an Aerspáis Eorpaigh Aonair, a bhaint amach go leordhóthanach, de dhroim scála trasnáisiúnta na gníomhaíochta, agus gur fearr is féidir dá bhrí sin é a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta, arna leagan amach in Airteagal 5 den Chonradh ar an Aontas Eorpach.’. Caibidil I: Forálacha Ginearálta (35)In Airteagal 1 (Ábhar agus raon feidhme), tugtar isteach na hathruithe seo a leanas: (f)Athraítear foclaíocht mhír 1 mar a leanas: ‘Leis an Rialachán seo leagtar síos rialacha maidir le cruthú agus feidhmiú éifeachtach an Aerspáis Eorpaigh Aonair chun na caighdeáin sábháilteachta reatha aerthráchta a dhaingniú ,rannchuidiú le forbairt inbhuanaithe an chórais aeriompair agus feidhmíocht fhoriomlán na bainistíochta aerthráchta agus na seirbhísí aerloingseoireachta ó thaobh gnáth-aerthráchta de san Eoraip a fheabhsú, d’fhonn freastal ar riachtanais úsáideoirí uile an aerspáis. Cuimseoidh an t‑Aerspás Eorpach Aonair gréasán comhleanúnach pan-Eorpach, aerspás a ndéanfar comhtháthú air de réir a chéile, córais bhainistíochta gréasáin agus bhainistíochta aerthráchta, bunaithe ar nithe a bhaineann le sábháilteacht, éifeachtúlacht, le hidir-inoibritheacht agus leis an nuachóiriú teicneolaíochta, ar mhaithe leis na húsáideoirí aerspáis uile, leis na saoránaigh agus leis an gcomhshaol’; (g)I mír 2, cuirtear tagairt d’Airteagal 44 in ionad na tagartha d’Airteagal 38; (h)Athraítear an fhoclaíocht sa dara habairt de mhír 3 mar a leanas: ‘Sa chomhthéacs seo, tá sé mar aidhm ag an Rialachán seo, i dtaca leis na réimsí a chlúdaítear ann, cuidiú leis na Ballstáit i ndáil le comhlíonadh a gcuid oibleagáidí faoi Choinbhinsiún Chicago trí bhonn a sholáthar maidir le léirmhíniú coiteann agus cur chun feidhme aonfhoirmeach a chuid forálacha agus trína áirithiú go dtugtar aird chuí ar na forálacha sin sa Rialachán seo agus sna rialacha a tharraingeofar suas chun an Rialachán seo a chur chun feidhme’; (i)Athraítear foclaíocht mhír 4 mar a leanas: ‘Beidh feidhm ag an Rialachán seo maidir leis an aerspás laistigh de réigiún ICAO EUR i gcás ina bhfuil sé de fhreagracht ar Bhallstáit seirbhísí aerthráchta a sholáthar. Féadfaidh na Ballstáit an Rialachán seo a chur i bhfeidhm freisin maidir le haerspás atá faoina gcúram taobh istigh de réigiúin eile ICAO, ar choinníoll go gcuireann siad an Coimisiún agus na Ballstáit eile ar an eolas faoi sin.’; (j)Cuirtear an méid seo a leanas in ionad mhír 5: ‘[I gcás ina nglacfar an Rialachán roimh dheireadh na hidirthréimhse: Ní bheidh feidhm ag an Rialachán seo maidir le haerfort Ghiobráltar.]’; (k)Cuirtear isteach an mhír 6 seo a leanas: ‘Mura bhforáiltear a mhalairt, i gcás ina ndéantar tagairt do Ghníomhaireacht Sábháilteachta Eitlíochta an Aontais Eorpaigh (an Ghníomhaireacht), tuigfear gur tagairtí don Ghníomhaireacht iad sin ina cáil mar údarás sábháilteachta seachas mar údarás atá i gceannas ar an athbhreithniú feidhmíochta.’. (36)In Airteagal 2 (Sainmhínithe), i leith pointí 1 go 22, déantar na hathruithe seo a leanas agus cuirtear an méid seo a leanas isteach: (l)Athuimhrítear pointe 1 mar phointe 5 agus athraítear an fhoclaíocht i bpointe (a) de mar a leanas:

‘(a) imbhuailtí a chosc: (i)idir aerárthaí; (ii) sa limistéar ainlithe eitilte idir aerárthaí agus bacainní;’; (m)Athuimhrítear pointe 2 mar phointe 1 agus athraítear an fhoclaíocht mar a leanas: ‘ciallaíonn ‘seirbhís rialaithe aeradróim’ aon seirbhís rialaithe aerthráchta (ATC) le haghaidh trácht aeradróim;’; (n)Athuimhrítear pointe 3 mar phointe 2 agus athraítear an fhoclaíocht mar a leanas: ‘ciallaíonn ‘seirbhís faisnéise aerloingseoireachta’ seirbhís atá bunaithe laistigh de limistéar atá sainithe i gcomhair clúdaigh agus a bhfuil freagracht uirthi as soláthar na faisnéise agus na sonraí aerloingseoireachta is gá le haghaidh shábháilteacht, rialtacht agus éifeachtúlacht na haerloingseoireachta;’; (o)Athraítear foclaíocht phointe 4 mar a leanas: ‘ciallaíonn ‘seirbhísí aerloingseoireachta (SAL)’ seirbhísí aerthráchta; seirbhísí cumarsáide, loingseoireachta agus faireachais (CLF); seirbhísí meitéareolaíocha (SM); seirbhísí faisnéise aerloingseoireachta (SFA); agus seirbhísí sonraí aerthráchta (SSA);’; (p)Athuimhrítear pointe 5 mar phointe 3 agus athraítear an fhoclaíocht mar a leanas: ‘ciallaíonn ‘soláthraí seirbhísí aerloingseoireachta’ eintiteas poiblí nó príobháideach a sholáthraíonn seirbhís aerloingseoireachta amháin nó níos mó don ghnáth-aerthrácht ;’; (q)Athuimhrítear pointí 6 agus 7 mar phointí 11 agus 12 faoi seach. Athraítear foclaíocht phointe 12 mar a leanas: ‘ciallaíonn ‘bainistíocht aerspáis’ feidhm phleanála arb é is príomhchuspóir di úsáid an aerspáis atá ar fáil a uasmhéadú trí chomhroinnt ama dhinimiciúil agus, uaireanta, trí aerspás a leithscaradh idir catagóirí éagsúla úsáideoirí aerspáis ar bhonn riachtanais ghearrthéarmacha ;’; (r)Cuirtear isteach na pointí 6 agus 7 seo a leanas: ‘6. ciallaíonn ‘seirbhísí sonraí aerthráchta’ na seirbhísí lena ndéantar sonraí oibríochtúla a bhailiú, a chomhiomlánú agus a chomhtháthú ó sholáthraithe seirbhísí faireachais agus ó sholáthraithe SM, SFA agus feidhmeanna gréasáin agus ó eintitis ábhartha eile, nó soláthar sonraí próiseáilte chun críoch rialaithe agus bainistíochta aerthráchta’; 7. ‘ciallaíonn ‘bainistíocht sreibhe agus toillte aerthráchta (ATFCM)’ seirbhís atá dírithe ar rialú aerthráchta a chosaint ar an ró-sheachadadh agus úsáid an toillte atá ar fáil a bharrfheabhsú;’; (s)Athuimhrítear pointe 8 mar phointe 14 agus athraítear an fhoclaíocht mar a leanas: ‘ciallaíonn ‘úsáideoirí aerspáis’ oibreoirí aerárthaí a oibrítear de réir gnáthrialacha aerthráchta ;’; (t)Athuimhrítear pointe 9 mar phointe 8 agus athraítear an fhoclaíocht mar a leanas: ‘ciallaíonn ‘bainistíocht na sreibhe aerthráchta (ATFM)’ feidhm nó seirbhís a bunaíodh chun cur le sreabhadh sábháilte rianúil gasta aerthráchta lena gcumhdaítear an ruthag iomlán, trína áirithiú go n‑úsáidtear toilleadh ATC an oiread is féidir, agus go bhfuil méid an aerthráchta comhoiriúnach leis na toillte arna ndearbhú ag na soláthraithe seirbhísí aerthráchta iomchuí;’;

(u)Athuimhrítear pointe 10 mar phointe 9 agus athraítear an fhoclaíocht mar a leanas: ‘ciallaíonn ‘bainistíocht aerthráchta (BAT)’ comhiomlán na bhfeidhmeanna nó na seirbhísí san aer agus na bhfeidhmeanna nó na seirbhísí ar talamh (seirbhísí aerthráchta, bainistíocht an aerspáis agus bainistíocht na sreibhe aerthráchta) a bhfuil gá leo chun gluaiseacht shábháilte éifeachtúil aerárthaí a áirithiú le linn chéimeanna uile na n‑oibríochtaí;’; (v)Athuimhrítear pointe 11 mar phointe 10; (w)Athuimhrítear pointe 12 mar phointe 17 agus athraítear an fhoclaíocht mar a leanas: ‘ciallaíonn ‘seirbhís rialaithe limistéir’ seirbhís ATC i gcomhair eitiltí rialaithe i limistéir rialaithe ;’; (x)Athuimhrítear pointe 13 mar phointe 16; (y)Cuirtear isteach an pointe 13 seo a leanas: ‘ ciallaíonn ‘struchtúr aerspáis’ méid sonrach aerspáis a shainítear d’fhonn oibriú sábháilte agus optamach aerthráchta a áirithiú;’; (z)Athuimhrítear pointe 14 mar phointe 33 agus athraítear an fhoclaíocht mar a leanas: ‘ ciallaíonn ‘an Máistirphlean BAT don Eoraip’ an plean ar tacaíodh leis le Cinneadh 2009/320/CE ón gComhairle , i gcomhréir le hAirteagal 1(2) de Rialachán (CE) Uimh. 219/2007 ón gComhairle , agus mar a leasaíodh é ina dhiaidh sin;’; (aa)Scriostar pointí 15 agus 16; (bb)Athuimhrítear pointe 17 mar phointe 21 agus athraítear an fhoclaíocht mar a leanas: ‘ciallaíonn’deimhniú’ doiciméad arna eisiúint ag an nGníomhaireacht, ag údarás inniúil náisiúnta nó ag údarás maoirseachta náisiúnta in aon fhoirm a chomhlíonann an dlí náisiúnta agus a dhaingníonn go gcomhlíonann soláthraí seirbhísí aerloingseoireachta na ceanglais chun seirbhís shonrach a sholáthar;’; (cc)Athuimhrítear pointe 18 mar phointe 23; (dd)Cuirtear isteach an pointe 18 seo a leanas: ‘ciallaíonn ‘luach bonnlíne’ an luach a shainítear le meastachán chun spriocanna feidhmíochta a shocrú agus a bhaineann le costais a chinntear nó le costais aonaid chinnte le linn na bliana roimh thús na tréimhse tagartha ábhartha;’; (ee)Athuimhrítear pointe 19 mar phointe 24; (ff)Cuirtear isteach an pointe 19 seo a leanas: ‘ciallaíonn ‘grúpa tagarmhairc’ grúpa soláthraithe seirbhísí aerthráchta ag a bhfuil timpeallacht oibríochtúil agus eacnamaíoch chomhchosúil;’; (gg)Athuimhrítear pointe 20 mar phointe 28 agus athraítear an fhoclaíocht mar a leanas:

‘ciallaíonn ‘dearbhú’, chun críoch bainistíochta aerthráchta agus aerloingseoireachta, dearbhú mar a shainmhínítear é in Airteagal 3(10) de Rialachán (AE) 2018/1139;’; (hh)Cuirtear isteach an pointe 20 seo a leanas: ‘ciallaíonn ‘luach miondealaithe’ an luach a fhaightear le haghaidh soláthraí seirbhíse aerthráchta ar leith, trí sprioc feidhmíochta ar fud an Aontais a bhriseadh síos go dtí leibhéal gach soláthraí seirbhísí aerthráchta agus a úsáidfear mar thagairt chun measúnú a dhéanamh idir comhsheasmhacht na sprice feidhmíochta a leagtar amach sa dréachtphlean feidhmíochta agus an sprioc feidhmíochta ar fud an Aontais;’; (ii)Athuimhrítear pointe 21 mar phointe 34 agus athraítear an fhoclaíocht mar a leanas: ‘ciallaíonn ‘úsáid sholúbtha an aerspáis’ coincheap bainistithe aerspáis atá bunaithe ar an mbunphrionsabal nár cheart aerspás a ainmniú mar aerspás fíorshibhialta nó fíormhíleata, ach gur cheart é a mheas mar chontanam ina gcaithfear freastal ar riachtanais na n‑úsáideoirí uile a mhéid is féidir;’; (jj)Athuimhrítear pointe 22 mar phointe 35; (kk)Cuirtear isteach an pointe 22 seo a leanas: ‘ciallaíonn ‘seirbhís choiteann faisnéise (SCF)’ seirbhís arb é atá inti sonraí statacha agus dinimiciúla a bhailiú agus iad a scaipeadh chun soláthar seirbhísí a chumasú chun trácht aerárthaí gan foireann a bhainistiú;’. (37)In Airteagal 2 (Sainmhínithe), déantar na hathruithe seo a leanas maidir le pointí 23 go 38 agus cuirtear an méid seo a leanas isteach: (ll)Athuimhrítear pointe 23 mar phointe 15 (mm)Scriostar pointe 24. (nn)Athuimhrítear pointe 25 mar phointe 36 agus athraítear an fhoclaíocht mar a leanas: ‑‘ciallaíonn ‘gnáthaerthrácht’ gluaiseachtaí uile aerárthaí sibhialta, chomh maith le gluaiseachtaí uile aerárthaí Stáit (lena náirítear aerárthaí míleata, custaim agus póilíní) i gcás ina ndéantar na gluaiseachtaí sin i gcomhréir le nósanna imeachta na hEagraíochta Eitlíochta Sibhialta Idirnáisiúnta (ICAO), a bunaíodh le Coinbhinsiún Chicago 1944 um Eitlíocht Shibhialta Idirnáisiúnta;’; (oo)Athuimhrítear pointe 26 mar phointe 37. Scriostar an dara habairt; (pp)Cuirtear isteach na pointí 25 agus 26 seo a leanas: ‘25. ciallaíonn ‘limistéar rialaithe’ aerspás rialaithe a shíneann ó theorainn shonrach os cionn an domhain; ‘26. ciallaíonn ‘cinnteoireacht chomhoibríoch’ próiseas ina ndéantar cinntí atá bunaithe ar idirghníomhaíocht agus ar chomhairliúchán leis na Ballstáit, le páirtithe leasmhara oibríochtúla agus le gníomhairí eile de réir mar is iomchuí;’; (qq)Athuimhrítear pointe 27 mar phointe 38 agus athraítear an fhoclaíocht mar a leanas: ‘ ciallaíonn ‘seirbhísí meitéareolaíocha’ na saoráidí agus na seirbhísí a chuireann ar fáil d’aerárthaí réamhaisnéisí, foláirimh , faisnéisithe agus breathnóireachtaí meitéareolaíocha chun críoch aerloingseoireachta, agus aon fhaisnéis mheitéareolaíoch agus sonraí meitéareolaíocha eile a sholáthraíonn Stáit le haghaidh úsáid aerloingseoireachta’;’; (rr)Athuimhrítear pointe 28 mar phointe 41 agus athraítear an fhoclaíocht mar a leanas:

‘ciallaíonn ‘seirbhísí loingseoireachta’ na saoráidí agus na seirbhísí sin a chuireann faisnéis faoi shuíomh agus faoi uainiú ar fáil d’aerárthaí;’; (ss)Athuimhrítear pointe 29 mar phointe 44 agus athraítear an fhoclaíocht mar a leanas: ‘ciallaíonn ‘sonraí oibríochtúla’ an fhaisnéis a bhaineann le gach céim eitilte a bhfuil gá ag soláthraithe seirbhísí aerloingseoireachta, ag úsáideoirí aerspáis, ag oibreoirí aerfort agus ag gníomhairí bainteacha eile léi chun críoch oibríochtúla;’; (tt)Athuimhrítear pointe 30 mar phointe 46 agus athraítear an fhoclaíocht mar a leanas: ‘ciallaíonn ‘cur i seirbhís’ an chéad úsáid oibríochtúil i ndiaidh na suiteála tosaigh nó i ndiaidh uasghrádú córais;’; (uu)Athuimhrítear pointe 31 mar phointe 47. (vv)Athuimhrítear pointe 32 mar phointe 53 agus athraítear an fhoclaíocht mar a leanas: ‘ciallaíonn ‘seirbhísí faireachais’ na saoráidí agus na seirbhísí a úsáidtear chun suíomhanna aerárthaí ar leithligh a chinneadh ionas gur féidir iad a scaradh go sábháilte ó chéile;’; (ww)Cuirtear isteach na pointí 29 go 32 seo a leanas: ‘29. ciallaíonn ‘seirbhísí aerloingseoireachta faoi bhealach’ seirbhísí aerthráchta a bhaineann le rialú aerárthaigh ó dheireadh na céime éirí de thalamh agus na chéad chéime dreaptha go dtí tús na céime ascnaimh agus tuirlingthe agus na bunseirbhísí aerloingseoireachta is gá chun seirbhísí aerthráchta faoi bhealach a sholáthar; ‘30. ciallaíonn ‘limistéar muirearaithe faoi bhealach’ méid aerspáis a shíneann ón talamh suas go dtí an t‑aerspás uachtarach agus an t‑aerspás sin san áireamh, áit ina soláthraítear seirbhísí aerloingseoireachta faoi bhealach agus dá bhfuil bonn costais aonair bunaithe; 31. is é ‘Eurocontrol’ an Eagraíocht Eorpach um Shábháilteacht na hAerloingseoireachta a bunaíodh le Coinbhinsiún Idirnáisiúnta an 13 Nollaig 1960 maidir le Comhoibriú um Shábháilteacht na hAerloingseoireachta; ‘32. ciallaíonn ‘an gréasán Eorpach um bainistíocht aerthráchta’ (EATMN) an bailiúchán córas a liostaítear i bpointe 3.1 d’Iarscríbhinn VIII de Rialachán (AE) 2018/1139, lena gcumasaítear seirbhísí aerloingseoireachta a chur ar fáil san Aontas, lena n‑áirítear ag na comhéadain ag teorainneacha le tríú tíortha;’; (xx)Athuimhrítear pointe 33 mar phointe 54; (yy)Athuimhrítear pointe 34 mar phointe 57. (zz)Athuimhrítear pointe 35 mar phointe 27 agus athraítear an fhoclaíocht mar a leanas: ‘ciallaíonn ‘seirbhísí trasteorann’ aon chúinse arb amhlaidh ina leith, maidir le seirbhísí aerloingseoireachta a sholáthraítear i mBallstát áirithe, gur soláthraí a bhfuil a phríomhionad gnó i mBallstát eile a sholáthraíonn iad;’; (aaa)Athuimhrítear pointe 36 mar phointe 40 agus athraítear an fhoclaíocht mar a leanas: ‘ciallaíonn ‘údarás maoirseachta náisiúnta’ an comhlacht nó na comhlachtaí náisiúnta ar chuir Ballstát na cúraimí air nó orthu faoin Rialachán seo seachas na cúraimí a chuimsítear leis an údarás inniúil náisiúnta;’; (bbb)Scriostar pointí 37 agus 38;

(ccc)Cuirtear isteach an pointe 39 seo a leanas: ‘ciallaíonn ‘údarás inniúil náisiúnta’ na heintitis mar a shainmhínítear iad i bpointe (34) d’Airteagal 3 de Rialachán (AE) 2018/1139;’; (ddd)Cuirtear isteach na pointí 42 agus 43 seo a leanas: ‘42. ‘ciallaíonn ‘géarchéim ghréasáin’ an neamhábaltacht maidir le seirbhísí bainistíochta aerthráchta agus seirbhísí aerloingseoireachta a chur ar fáil ar an leibhéal a éilítear agus caillteanas mór toillte gréasáin mar thoradh air sin, nó ciallaíonn sé míchothromaíocht mhór idir toilleadh an ghréasáin agus éileamh, nó cliseadh mór sa sreabhadh faisnéise i gcuid amháin nó i roinnt codanna den ghréasán tar éis staid neamhghnách nach raibh coinne leis’; 43. ‘ciallaíonn ‘Bainisteoir Gréasáin’ an t‑eintiteas a chuirtear na cúraimí is gá de chúram air chun rannchuidiú le forghníomhú na bhfeidhmeanna gréasáin dá dtagraítear in Airteagal 26, i gcomhréir le hAirteagal 27;’; (eee)Cuirtear isteach an pointe 45 seo a leanas: ‘ciallaíonn ‘plean feidhmíochta’ plean arna dhréachtú nó arna ghlacadh de réir an cháis, ag soláthraithe seirbhísí aerthráchta agus ag an mBainisteoir Gréasáin agus atá dírithe ar fheidhmíocht na seirbhísí aerloingseoireachta agus na bhfeidhmeanna gréasáin a fheabhsú;’. (38)In Airteagal 2 (Sainmhínithe), cuirtear isteach an méid breise seo a leanas: (fff)Cuirtear isteach na pointí 48 go 52 seo a leanas: ‘48. ciallaíonn ‘céim shainithe SESAR’ an chéim lena mbunaítear agus lena nuashonraítear fís fhadtéarmach thionscadal SESAR, an coincheap gaolmhar oibríochtaí lena gcumasaítear feabhsaithe ag gach céim den eitilt, ar na hathruithe riachtanacha oibríochtúla is gá laistigh de EATMN, agus ar na tosaíochtaí forbartha agus imlonnaithe is gá; 49. ciallaíonn ‘céim imlonnaithe SESAR’ na céimeanna leantacha den tionsclaíocht agus den chur chun feidhme, a ndéantar na gníomhaíochtaí seo a leanas lena linn: caighdeánú, táirgeadh agus deimhniú an trealaimh talún, an trealaimh a bhíonn ar bord, agus na bpróiseas is gá chun réitigh SESAR (tionsclú) a chur chun feidhme; agus trealamh agus córais atá bunaithe ar réitigh SESAR a sholáthar, a shuiteáil, agus a chur i seirbhís, lena n‑áirítear nósanna imeachta oibríochtúla gaolmhara (cur chun feidhme); 50. ciallaíonn ‘céim forbartha SESAR’ an chéim a ndéantar gníomhaíochtaí taighde, forbartha agus bailíochtaithe lena linn ina ndírítear ar réitigh SESAR aibí a sholáthar; 51. ‘ciallaíonn ‘tionscadal SESAR’ an tionscadal lena ndéantar nuachóiriú ar bhainistíocht aerthráchta san Eoraip, lena ndírítear ar bhonneagar bainistíochta aerthráchta ardfheidhmíochta caighdeánaithe agus idir-inoibritheach a chur ar fáil san Aontas, bonneagar ina bhfuil timthriall nuálaíochta lena n‑áirítear céim shainithe SESAR, céim forbartha SESAR agus céim imlonnaithe SESAR’; ‘52. ciallaíonn ‘réiteach SESAR’ aschur in-imscartha de chéim forbartha SESAR lena dtugtar isteach nósanna imeachta oibríochtúla idir-inoibritheacha caighdeánaithe nó teicneolaíochtaí nua nó feabhsaithe;’; (ggg)Cuirtear isteach na pointí 55 agus 56 seo a leanas: ‘55. ciallaíonn ‘seirbhísí aerloingseoireachta críochfoirt’ seirbhísí rialaithe aeradróim nó seirbhísí faisnéise eitiltí aeradróim lena n‑áirítear seirbhísí comhairleacha aerthráchta agus seirbhísí foláirimh, seirbhísí aerthráchta a bhaineann le hascnamh agus le himeacht aerárthaí laistigh d’fhad ón aerfort lena mbaineann, ar seirbhísí iad a theastaíonn chun na ceanglais oibríochtúla agus na bunseirbhísí aerloingseoireachta is gá a chomhlíonadh’; 56. ‘ciallaíonn ‘limistéar muirearaithe críochfoirt’ aerfort nó grúpa aerfort laistigh de chríocha Ballstáit, ina gcuirtear seirbhísí aerloingseoireachta críochfoirt ar fáil agus dá bhfuil bonn costais aonair bunaithe;’; Caibidil II: Na Údaráis Náisiúnta (39)Cuirtear an méid seo a leanas in ionad theideal Chaibidil II: ‘Údaráis Mhaoirseachta Náisiúnta’. (40)Cuirtear an méid seo a leanas in ionad theideal Airteagal 3: ‘Ainmniúchán, bunú agus ceanglais maidir le húdaráis mhaoirseachta náisiúnta’.

(41)Athraítear téacs Airteagal 3 mar a leanas: (hhh)Athraítear foclaíocht mhír 1 mar a leanas: ‘Déanfaidh na Ballstáit, go comhpháirteach nó go leithleach, comhlacht nó comhlachtaí a ainmniú nó a bhunú mar údarás maoirseachta náisiúnta d’fhonn na cúraimí a ghlacadh chuige féin a shanntar d’údarás den sórt sin faoin Rialachán seo’; (iii)Athuimhrítear mír 2 mar mhír 3 agus athraítear an fhoclaíocht mar a leanas: ‘Gan dochar do mhír 1, beidh na húdaráis mhaoirseachta náisiúnta leithleach go dlíthiúil agus neamhspleách ar aon eintiteas poiblí nó príobháideach eile maidir lena n‑eagrúchán, a bhfeidhmiúchán, a struchtúr dlíthiúil agus a gcinnteoireacht. Beidh na húdaráis mhaoirseachta náisiúnta neamhspleách freisin ar aon soláthraí seirbhísí aerloingseoireachta eile maidir lena n‑eagrúchán, a gcinntí maoiniúcháin, a struchtúr dlíthiúil agus a gcinnteoireacht.’; (jjj)Athuimhrítear mír 3 mar mhír 4 agus athraítear an fhoclaíocht mar a leanas: ‘Féadfaidh na Ballstáit údaráis mhaoirseachta náisiúnta a bhunú atá inniúil ar roinnt earnálacha rialáilte, má chomhlíonann na húdaráis rialála chomhtháite sin na ceanglais neamhspleáchais a leagtar amach san Airteagal seo. Féadfaidh an t‑údarás iomaíochta náisiúnta, dá dtagraítear in Airteagal 11 de Rialachán (CE) Uimh. 1/2003 ón gComhairle, a bheith comhpháirteach leis an údarás maoirseachta náisiúnta maidir lena struchtúr eagrúcháin má chomhlíonann an comhchomhlacht na ceanglais neamhspleáchais a leagtar amach san Airteagal seo.’; (kkk)Scriostar mír 4. (lll)Athuimhrítear mír 5 mar mhír 2 agus athraítear an fhoclaíocht mar a leanas: ‘Déanfaidh na húdaráis mhaoirseachta náisiúnta a gcumhachtaí a fheidhmiú ar bhealach neamhchlaonta, neamhspleách, trédhearcach agus beidh siad eagraithe, soláthraithe le foireann, bainistithe agus maoinithe dá réir.’; (mmm)Cuirtear míreanna 5 agus 6 in ionad mhír 6, atá mar seo a leanas: ‘5. Comhlíonfaidh foireann na n‑údarás maoirseachta náisiúnta na ceanglais seo a leanas: (a) earcófar de réir próisis shoiléire thrédhearcacha iad lena n‑áiritheofar a neamhspleáchas; (b) roghnófar iad ar bhonn a gcáilíochtaí sonracha, lena n‑áirítear inniúlacht iomchuí agus taithí ábhartha, nó beidh siad faoi réir oiliúint iomchuí. Gníomhóidh foireann na n‑údarás maoirseachta náisiúnta ar bhealach neamhspleách, go háirithe trí choinbhleachtaí leasa a sheachaint idir soláthar seirbhísí aerloingseoireachta agus forghníomhú a gcúraimí. 6. De bhreis ar na ceanglais a leagtar amach i mír 5, ceapfaidh eintiteas an Bhallstáit lena mbaineann daoine a mbeidh cinntí straitéiseacha faoina gcúram ach ní bheidh cearta úinéireachta i bhfeidhm go díreach ag an mBallstát sin ar sholáthraithe seirbhísí aerloingseoireachta. Cinnfidh na Ballstáit cé acu a cheapfar na daoine sin ar feadh téarma shocraithe in-athnuaite, nó ar bhonn buan lena gceadófar iad a dhífhostú ach amháin ar chúiseanna nach bhfuil bainteach lena gcuid cinnteoireachta. Daoine a bhfuil cinntí straitéiseacha faoina gcúram, ní iarrfaidh siad ná ní ghlacfaidh siad teagaisc ó aon rialtas ná ó aon eintiteas poiblí ná príobháideach eile agus a gcuid feidhmeanna á ndéanamh acu le haghaidh an údaráis mhaoirseachta náisiúnta agus beidh údarás iomlán acu maidir le hearcú agus bainistiú a fhoirne. Staonfaidh siad ó aon leas díreach nó indíreach a d’fhéadfaí a mheas go ndéanfadh sé dochar dá neamhspleáchas agus a d’fhéadfadh tionchar a imirt ar chomhlíonadh a bhfeidhmeanna. Chuige sin, tabharfaidh siad dearbhú bliantúil maidir lena dtiomantas agus dearbhú leasanna ina gcuirtear in iúl aon leasanna díreacha nó indíreacha. Daoine a bhfuil cinntí straitéiseacha, iniúchtaí nó feidhmeanna eile a bhaineann go díreach le maoirseacht ar sholáthraithe seirbhísí aerloingseoireachta nó lena spriocanna feidhmíochta faoina gcúram, ní bheidh aon phost ná cúram gairmiúil acu le haon cheann de na soláthraithe seirbhísí aerloingseoireachta tar éis a dtréimhse san údarás maoirseachta náisiúnta, ar feadh dhá bhliain ar a laghad.’; (nnn)Athraítear foclaíocht mhír 7 mar a leanas:

‘Áiritheoidh na Ballstáit go mbeidh na hacmhainní airgeadais agus na cumais is gá ag na húdaráis mhaoirseachta náisiúnta chun na cúraimí a shanntar dóibh faoin Rialachán seo a dhéanamh ar bhealach éifeachtúil tráthúil. Bainisteoidh na húdaráis mhaoirseachta náisiúnta a bhfoirne ar bhonn a leithreasuithe féin atá le socrú i gcomhréir leis na cúraimí atá le comhlíonadh ag an údarás i gcomhréir le hAirteagal 4.’; (ooo)Athuimhrítear mír 8 mar mhír 9; (ppp)Cuirtear isteach an mhír 8 seo a leanas: ‘Féadfaidh Ballstát a iarraidh ar an nGníomhaireacht a fheidhmíonn mar Chomhlacht Athbhreithnithe Feidhmíochta (CAF) na cúraimí a dhéanamh a bhaineann le cur chun feidhme na scéimeanna feidhmíochta agus muirearaithe a leagtar síos in Airteagail 14, 17, 19, 20, 21, 22 agus 25, agus sna gníomhartha cur chun feidhme dá dtagraítear in Airteagail 18 agus 23 agus a bhfuil údarás maoirseachta náisiúnta an Bhallstáit sin freagrach astu faoin Rialachán seo agus faoi na gníomhartha tarmligthe agus cur chun feidhme arna nglacadh ar an mbonn sin. A luaithe a ghlacfaidh an Ghníomhaireacht atá ag feidhmiú mar CAF leis an iarraidh sin, is uirthi a thitfidh an fhreagracht, mar údarás maoirseachta, as na cúraimí a chuimsítear leis an iarraidh sin agus bainfear freagracht as na cúraimí sin d’údarás maoirseachta náisiúnta an Bhallstáit iarrthaigh. Na rialacha atá i Rialachán (AE) 2018/1139 agus a bhaineann leis an nGníomhaireacht atá ag feidhmiú mar CAF, beidh feidhm acu maidir le cur i gcrích na gcúraimí sin lena n‑áirítear i leith táillí agus muirir a ghearradh.’; (qqq)Athuimhrítear mír 9 mar mhír 10 agus leasaítear í mar a leanas: –cuirtear na focail ‘mír 5, pointí (a) agus (b)’ in ionad ‘mír 6 (a) agus (b)’; –na focail ‘Airteagal 37(3)’ in ionad ‘Airteagal 27(3)’. (42)Athraítear Airteagal 4 mar a leanas: (rrr)Cuirtear an méid seo a leanas in ionad mhír 1: ‘Déanfaidh na húdaráis mhaoirseachta náisiúnta dá dtagraítear in Airteagal 3 an méid seo a leanas: (a) na gníomhaíochtaí is gá chun na deimhnithe eacnamaíocha dá dtagraítear in Airteagal 6 a eisiúint, lena n‑áirítear maoirseacht a dhéanamh ar shealbhóirí na ndeimhnithe eacnamaíocha sin; (b) maoirseacht ar chur i bhfeidhm ceart na gceanglas soláthair i gcomhréir le hAirteagal 8(6); (c) na scéimeanna feidhmíochta agus muirearaithe a leagtar amach in Airteagail 10 go 17 agus 19 go 22 agus na gníomhartha cur chun feidhme dá dtagraítear in Airteagail 18 agus 23 a chur i bhfeidhm, laistigh de theorainneacha a gcúraimí a shainítear sna hairteagail agus sna gníomhartha sin, agus maoirseacht a dhéanamh ar chur i bhfeidhm an Rialacháin maidir le trédhearcacht chuntais na soláthraithe seirbhísí aerthráchta ainmnithe i gcomhréir le hAirteagal 25.’; (sss)Athuimhrítear mír 2 mar mhír 3 agus athraítear an fhoclaíocht mar a leanas: ‘Déanfaidh gach údarás maoirseachta náisiúnta na cigireachtaí, na hiniúchtaí, agus na gníomhaíochtaí faireacháin eile is gá chun gur féidir sáruithe féideartha a shainaithint, arna ndéanamh ag eintitis atá faoi réir maoirseachta faoin Rialacháin seo, ar na ceanglais a leagtar amach sa Rialachán seo agus sna gníomhartha tarmligthe agus cur chun feidhme arna nglacadh ar an mbonn sin. Déanfaidh sé na bearta forfheidhmiúcháin uile is gá agus féadfar, san áireamh air sin, na deimhnithe eacnamaíocha arna n‑eisiúint acu a leasú, a theorannú, a chur ar fionraí nó a chúlghairm i gcás inarb iomchuí, i gcomhréir le hAirteagal 6. Comhlíonfaidh na soláthraithe seirbhísí aerloingseoireachta, na hoibreoirí aerfoirt agus na soláthraithe seirbhísí coiteanna faisnéise lena mbaineann, na bearta a dhéanfaidh na húdaráis mhaoirseachta náisiúnta chuige sin.’; (ttt)Cuirtear isteach an mhír 2 seo a leanas: ‘Beidh na húdaráis mhaoirseachta náisiúnta freagrach as measúnú agus formheas a dhéanamh ar an socrú praghsanna maidir le soláthar na seirbhíse coitinne faisnéise i gcomhréir le hAirteagal 9.’;

(43)Athraítear Airteagal 5 mar a leanas: (uuu)Cuirtear an méid seo a leanas in ionad mhír 1: ‘Déanfaidh na húdaráis mhaoirseachta náisiúnta faisnéis a mhalartú agus oibreoidh siad le chéile i ngréasán i gcomhthéacs an Bhoird Chomhairligh um Athbhreithniú Feidhmíochta dá dtagraítear in Airteagal 114a de Rialachán (AE) 2018/1139.’; (vvv)Athraítear foclaíocht mhír 2 mar a leanas: ‘Oibreoidh na húdaráis mhaoirseachta náisiúnta i ndlúthchomhar le chéile, i gcás inarb iomchuí trí shocruithe oibre, chun cúnamh frithpháirteach a thabhairt agus iad i mbun a gcúraimí faireacháin agus maoirseachta agus i mbun láimhseála imscrúduithe agus suirbhéanna.’; (www)Cuirtear an méid seo a leanas in ionad mhír 3: ‘Éascóidh na húdaráis mhaoirseachta náisiúnta soláthar seirbhísí trasteorann a chuireann soláthraithe seirbhísí aerloingseoireachta ar fáil chun feidhmíocht an ghréasáin a fheabhsú. I gcás ina gcuirtear seirbhísí aerloingseoireachta ar fáil in aerspás atá faoi chúram dhá Bhallstát nó níos mó, tabharfaidh na Ballstáit lena mbaineann comhaontú i gcrích maidir leis an maoirseacht atá le déanamh acu faoin Rialachán seo, i ndáil leis na soláthraithe seirbhísí aerloingseoireachta lena mbaineann. Féadfaidh na húdaráis mhaoirseachta náisiúnta lena mbaineann plean a leagan síos ina sonrófar mar a chuirfear a gcomhar chun feidhme d’fhonn éifeacht a thabhairt don chomhaontú sin.’; (xxx)Scriostar mír 4; (yyy)Athuimhrítear mír 5 mar mhír 4 agus athraítear an fhoclaíocht mar a leanas: ‘I gcás soláthar seirbhísí aerloingseoireachta in aerspás atá faoi chúram Ballstát eile, déanfar foráil sna comhaontuithe dá dtagraítear i mír 3 maidir le haithint frithpháirteach na gcúraimí maoirseachta atá le comhlíonadh ag gach údarás agus a leagtar amach sa Rialachán seo mar aon le torthaí chomhlíonadh na gcúraimí sin. Sonróidh siad freisin cén t‑údarás maoirseachta náisiúnta a bheidh i gceannas ar an deimhniú eacnamaíocha a leagtar amach in Airteagal 6.’; (zzz)Athuimhrítear mír 6 mar mhír 5 agus athraítear an fhoclaíocht mar a leanas: ‘Má cheadaítear é leis an dlí náisiúnta, agus d’fhonn comhar réigiúnach, féadfaidh na húdaráis mhaoirseachta náisiúnta comhaontuithe a thabhairt i gcrích freisin maidir le roinnt na bhfreagrachtaí i leith na gcúraimí maoirseachta. Tabharfaidh siad fógra don Choimisiún faoi na comhaontuithe sin.’. (44)Scriostar Airteagal 6. Caibidil III: Soláthar Seirbhísí (45)Cuirtear Airteagal 38 dar teideal ‘Comhairliúchán leis na geallsealbhóirí’ in ionad Airteagal 7, mar aon le hAirteagal 28, agus an fhoclaíocht seo a leanas ann: ‘1. Bunóidh na Ballstáit, na húdaráis mhaoirseachta náisiúnta, an Ghníomhaireacht, bíodh sí ag gníomhú mar CAF nó ná bíodh, agus an Bainisteoir Gréasáin sásraí comhairliúcháin le haghaidh comhairliúcháin iomchuí leis na geallsealbhóirí chun a gcúraimí a fheidhmiú maidir le cur chun feidhme an Rialacháin seo. 2. Bunóidh an Coimisiún sásra comhairliúcháin den chineál sin ar leibhéal an Aontais chun dul i gcomhairle maidir le ceisteanna a bhaineann le cur chun feidhme an Rialacháin seo, i gcás inarb iomchuí. Beidh an Coiste um Agallamh Earnálach, arna chur ar bun faoi Chinneadh 98/500/CE ón gCoimisiún, páirteach sa chomhairliúchán. 3. Féadfar iad seo a leanas a áireamh i measc na ngeallsealbhóirí: (a) na soláthraithe seirbhísí aerloingseoireachta nó na grúpaí ábhartha a dhéanann ionadaíocht thar a gceann; (b) an Bainisteoir Gréasáin;

(c) oibreoirí aerfoirt nó na grúpaí ábhartha a dhéanann ionadaíocht thar a gceann; (d) úsáideoirí aerspáis ábhartha nó na grúpaí ábhartha a dhéanann ionadaíocht thar a gceann; (e) an t‑arm; (f) an tionscal monarúcháin; (g) comhlachtaí ionadaíochta foirne gairmiúla; (h) eagraíochtaí neamhrialtasacha ábhartha.’. (46)Athuimhrítear Airteagal 8 mar Airteagal 6. Cuirtear ‘Deimhniúchán eacnamaíoch agus ceanglais maidir le soláthraithe seirbhísí aerloingseoireachta’ in ionad teideal an Airteagail agus cuirtear an méid seo a leanas in ionad an téacs: ‘1. Beidh deimhniú eacnamaíoch ina seilbh ag soláthraithe seirbhísí aerloingseoireachta, sa bhreis ar na deimhnithe nach mór a bheith ina seilbh acu de bhun Airteagal 41 de Rialachán (AE) 2018/1139. Eiseofar an deimhniú eacnamaíoch arna iarraidh sin, nuair a bheidh sé léirithe ag an iarratasóir go bhfuil stóinseacht airgeadais leordhóthanach aige agus nuair a bheidh cumhdach dliteanais agus árachais iomchuí faighte aige. Féadfar an deimhniú eacnamaíoch dá dtagraítear sa mhír seo a theorannú, a chur ar fionraí nó a chúlghairm nuair nach gcomhlíonann an sealbhóir na ceanglais a thuilleadh chun deimhniú den sórt sin a eisiúint agus a choinneáil ar bun. 2. Eintiteas ag a bhfuil deimhniú eacnamaíoch dá dtagraítear i mír 1 agus dá dtagraítear in Airteagal 41 de Rialachán (AE) Uimh. 2018/1139, beidh sé i dteideal soláthar a dhéanamh laistigh de sheirbhísí aerloingseoireachta an Aontais d’úsáideoirí aerspáis, faoi choinníollacha neamh-idirdhealaitheacha, gan dochar d’Airteagal 7(2). 3. Féadfaidh an deimhniú eacnamaíoch dá dtagraítear i mír 1 agus an deimhniú dá dtagraítear in Airteagal 41 de Rialachán (AE) Uimh. 2018/1139 a bheith faoi réir coinníoll amháin nó roinnt coinníollacha a leagtar amach in Iarscríbhinn I. Beidh bonn cirt oibiachtúil le coinníollacha den sórt sin agus beidh siad neamh-idirdhealaitheach, comhréireach agus trédhearcach. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 36 chun an liosta a leagtar amach in Iarscríbhinn I a leasú chun foráil a dhéanamh maidir le cothrom iomaíochta eacnamaíoch agus athléimneacht i soláthar seirbhísí. 4. Beidh an fhreagracht ar údaráis mhaoirseachta náisiúnta an Bhallstáit ina bhfuil príomhionad gnó an duine nádúrtha nó dlítheanach a chuireann isteach ar an deimhniú eacnamaíoch nó, i gcás nach bhfuil príomhionad gnó ag an duine sin, san áit ina bhfuil cónaí ar an duine sin nó ina bhfuil áit bhunaíochta an duine sin, beidh an fhreagracht orthu as na cúraimí a leagtar amach san Airteagal seo i ndáil le deimhnithe eacnamaíocha. I gcás soláthar seirbhísí aerloingseoireachta in aerspás atá faoi fhreagracht dhá Bhallstát nó níos mó, beidh freagracht ar na húdaráis mhaoirseachta náisiúnta a shonraítear i gcomhréir le hAirteagal 5(4) as an méid sin. 5. Chun críche mhír 1, déanfaidh na húdaráis mhaoirseachta náisiúnta an méid seo a leanas: (a) iarratais a chuirfear faoina mbráid a ghlacadh agus a mheasúnú agus, más infheidhme, na deimhnithe eacnamaíocha a eisiúint nó a athnuachan; (b) maoirseacht a dhéanamh ar shealbhóirí deimhnithe eacnamaíocha. 6. Glacfaidh an Coimisiún, i gcomhréir leis an nós imeachta scrúdúcháin dá dtagraítear in Airteagal 37(3), rialacha cur chun feidhme i dtaca le ceanglais mhionsonraithe maidir le stóinseacht airgeadais, go háirithe fóntacht airgeadais agus athléimneacht airgeadais, agus maidir le cumhdach dliteanais agus árachais. Chun cur chun feidhme aonfhoirmeach agus comhlíonadh míreanna (1), (4) agus (5) den Airteagal seo a áirithiú, glacfaidh an Coimisiún gníomhartha cur chun feidhme, i gcomhréir leis an nós imeachta scrúdúcháin dá dtagraítear in Airteagal 37(3), lena leagtar síos forálacha mionsonraithe maidir leis na rialacha agus na nósanna imeachta a bhaineann le deimhniúcháin agus a bhaineann le déanamh na n‑imscrúduithe, na n‑iniúchtaí agus na ngníomhaíochtaí faireacháin eile is gá chun a áirithiú go bhféadfaidh an t‑údarás maoirseacht náisiúnta maoirseacht éifeachtach a dhéanamh ar na heintitis atá faoi réir an Rialacháin seo.’. (47)Athuimhrítear Airteagal 9 mar Airteagal 7 agus beidh na hathruithe seo a leanas ann: (a)Athraítear foclaíocht mhíreanna 1, 2 agus 3 mar a leanas: ‘1. Áiritheoidh na Ballstáit soláthar seirbhísí aerthráchta ar bhonn eisiach laistigh de bhloic shonracha aerspáis i ndáil leis an aerspás atá faoina bhfreagracht. Chun na críche sin, ainmneoidh na Ballstáit soláthraí seirbhísí aerthráchta amháin nó níos mó ar bhonn aonair nó ar bhonn comhchoiteann. Comhlíonfaidh na soláthraithe seirbhísí aerthráchta na coinníollacha seo a leanas: (a) beidh deimhniú bailí nó dearbhú bailí acu dá dtagraítear in Airteagal 41 de Rialachán (AE) 2018/1139 agus beidh deimhniú eacnamaíoch acu i gcomhréir le hAirteagal 6(1).

(b) comhlíonfaidh siad na ceanglais slándála agus chosanta náisiúnta. Beidh gach cinneadh chun soláthraí seirbhísí aerthráchta a ainmniú bailí go ceann deich mbliana ar a mhéad. Féadfaidh na Ballstáit cinneadh a dhéanamh chun ainmniú soláthraí seirbhísí aerthráchta a athnuachan. 2. Ní bheidh ainmniú na soláthraithe seirbhísí aerthráchta faoi réir aon choinníoll a cheanglaíonn ar na soláthraithe sin: (a) a bheith faoi úinéireacht dhíreach, nó faoi úinéireacht trí shealúchas tromlaigh, ag an mBallstát sin nó ag a náisiúnaigh; (b) a bpríomhionad oibríochta nó a n‑oifig chláraithe a bheith suite ar chríoch an Bhallstáit ainmniúcháin sin; (c) gan ach saoráidí sa Bhallstát ainmniúcháin sin a úsáid. 3. Sonróidh na Ballstáit na cearta agus na hoibleagáidí a bheidh le hurramú ag na soláthraithe seirbhísí aerthráchta agus ainmneofar iad ar bhonn aonair nó i gcomhpháirt. Beidh coinníollacha maidir le sonraí ábhartha a sholáthar ag gabháil leis na hoibleagáidí sin, ar sonraí iad lena bhféadfar gluaiseachtaí uile na n‑aerárthaí san aerspás a bhfuil freagracht acu ina leith a shainaithint.’; (b)Scriostar míreanna 4 agus 5. (c)Athuimhrítear mír 6 mar mhír 4. (48)Scriostar Airteagal 10. (49)Cuirtear isteach Airteagal 8 nua, dar teideal ‘Coinníollacha maidir le CLF, SFA, SSA, SM agus seirbhísí aerthráchta críochfoirt a sholáthar’ agus an fhoclaíocht seo a leanas ann: ‘1. I gcás ina gcumasaítear leis sin gnóthachain chost-éifeachtúlachta chun tairbhe d’úsáideoirí aerspáis, féadfaidh soláthraithe seirbhísí aerthráchta a chinneadh CLF, SFA, SSA nó seirbhísí SM a sholáthar faoi dhálaí an mhargaidh. I gcás ina gcumasaítear leis sin gnóthachain chost-éifeachtúlachta chun tairbhe d’úsáideoirí aerspáis, tabharfaidh na Ballstáit cead d’oibreoirí aerfoirt seirbhísí aerthráchta críochfoirt a sholáthar le haghaidh rialú aeradróim faoi dhálaí an mhargaidh. Sa bhreis air sin agus i gcás ina gcumasaítear leis sin gnóthachain chost-éifeachtúlachta chun tairbhe d’úsáideoirí aerspáis, féadfaidh na Ballstáit cead a thabhairt d’oibreoirí aerfoirt nó don údarás maoirseachta náisiúnta lena mbaineann seirbhísí aerthráchta críochfoirt a sholáthar le haghaidh rialú ascnaimh faoi dhálaí an mhargaidh. 2. Beidh soláthar seirbhísí faoi dhálaí an mhargaidh bunaithe ar choinníollacha cothroma, neamh-idirdhealaitheacha agus trédhearcacha i gcomhréir le dlí an Aontais lena n‑áirítear rialacha na gConarthaí maidir le hiomaíocht. Dearfar nósanna imeachta tairisceana maidir le soláthar na seirbhísí lena mbaineann chun go gcuirfear ar a gcumas do sholáthraithe iomaíocha rannpháirtíocht éifeachtach a ghlacadh sna nósanna imeachta seo lena n‑áirítear trí iomaíocht a athoscailt go rialta. 3. Glacfaidh na Ballstáit na bearta uile is gá chun a áirithiú go ndéanfar soláthar seirbhísí aerthráchta faoi bhealach a dheighilt ó thaobh eagraíochtaí de ó sholáthar CLF, SFA, SSA, SM agus seirbhísí aerthráchta críochfoirt agus go n‑urramófar an ceanglas maidir leis na cuntais a dheighilt dá dtagraítear in Airteagal 25(3). 4. Ní fhéadfaidh soláthraí CLF, SFA, SSA, SM nó seirbhísí aerthráchta críochfoirt a roghnú chun seirbhísí a sholáthar i mBallstát ach amháin nuair: (a) atá sé deimhnithe i gcomhréir le hAirteagail 6(1) agus 6(2); (b) atá a phríomhionad gnó suite ar chríoch Ballstáit; (c) is le Ballstáit nó le náisiúnaigh de Bhallstáit níos mó ná 50 % den soláthraí seirbhísí agus is iad, dáiríre, a rialaíonn é, bíodh sin go díreach nó go hindíreach trí ghnóthas idirmheánach amháin nó níos mó, seachas mar a fhoráiltear i gcomhaontú le tríú tír ar páirtí ann an tAontas; agus

(d) a chomhlíonann an soláthraí seirbhísí ceanglais slándála agus chosanta náisiúnta. 5. Ní bheidh feidhm ag Airteagail 14, 17 agus Airteagail 19 go 22 maidir le soláthraithe seirbhísí aerthráchta críochfoirt arna n‑ainmniú de thoradh nós imeachta soláthair i gcomhréir leis an dara agus leis an tríú fomhír de mhír 1. Soláthróidh na soláthraithe seirbhísí aerthráchta críochfoirt sin sonraí faoi fheidhmíocht na seirbhísí aerloingseoireachta sna réimsí lárnacha feidhmíochta seo a leanas: an tsábháilteacht, an comhshaol, an toilleadh, agus an chost-éifeachtúlacht maidir le húdarás maoirseachta náisiúnta agus maidir leis an nGníomhaireacht atá ag gníomhú mar CAF chun críocha faireacháin. 6. Áiritheoidh na húdaráis mhaoirseachta náisiúnta go gcomhlíonfar mír 2 leis an soláthar ag soláthraithe seirbhísí aerthráchta agus na hoibreoirí aerfoirt dá dtagraítear i mír 1, agus i gcás inar gá, go gcuirfidh siad bearta feabhais i bhfeidhm. I gcás seirbhísí aerthráchta críochfoirt, beidh siad freagrach as sonraíochtaí tairisceana a fhormheas le haghaidh seirbhísí aerthráchta críochfoirt, agus beidh ceanglais maidir le cáilíocht na seirbhíse san áireamh. Tagróidh na húdaráis mhaoirseachta náisiúnta don údarás iomaíochta náisiúnta dá dtagraítear in Airteagal 11 de Rialachán (CE) Uimh. 1/2003 ón gComhairle i dtaca le hábhair a bhaineann le cur i bhfeidhm na rialacha iomaíochta.’. (50)Cuirtear isteach Airteagal 9 nua, dar teideal ‘Soláthar seirbhísí faisnéise coiteanna’ agus an fhoclaíocht seo a leanas ann: ‘1. I gcás ina soláthraítear seirbhísí coiteanna faisnéise, léireoidh na sonraí a scaipfear an tsláine agus an cháilíocht is gá chun a áirithiú go soláthrófar na seirbhísí go sábháilte i dtaca le bainistiú thrácht na n‑aerárthaí gan foireann. 2. Beidh praghas na seirbhísí coiteanna faisnéise bunaithe ar na costais sheasta agus inathraithe atá ar sholáthar na seirbhísí lena mbaineann agus féadfar, sa bhreis air sin, uasmharcáil lena léirítear comhbhabhtáil idir riosca agus toradh a bheith san áireamh. Leagfar amach na costais dá dtagraítear sa chéad fhomhír i gcuntas a bheidh ar leithligh ó na cuntais a bhaineann le haon ghníomhaíochtaí eile de chuid an oibreora lena mbaineann agus cuirfear ar fáil go poiblí iad. 3. Socróidh soláthraí na seirbhíse coitinne faisnéise an praghas i gcomhréir le mír 2, faoi réir measúnú agus formheas ón údarás maoirseachta náisiúnta lena mbaineann. 4. Maidir le hoibríochtaí i méideanna sonracha aerspáis arna n‑ainmniú ag na Ballstáit le haghaidh aerárthaí gan foireann, cuirfidh soláthraithe seirbhísí aerloingseoireachta na sonraí oibríochtúla ábhartha ar fáil i bhfíor-am. Ní bhainfidh soláthraí na seirbhíse coitinne faisnéise úsáid as na sonraí sin ach amháin chun críocha oibríochtúla na seirbhísí a sholáthraíonn siad. Tabharfar rochtain ar shonraí oibríochtúla ábhartha do sholáthraithe na seirbhíse coitinne faisnéise, ar bhonn neamh-idirdhealaitheach, gan dochar do leasanna beartais slándála ná cosanta. Beidh praghsanna le haghaidh rochtain ar shonraí den sórt sin bunaithe ar an gcostas imeallach a bhaineann leis na sonraí a chur ar fáil.’. (51)Athuimhrítear Airteagal 11 mar Airteagal 10 agus athraítear é mar a leanas: (d)Athraítear foclaíocht mhír 1 mar a leanas: ‘D’fhonn feidhmíocht na seirbhísí aerloingseoireachta agus na bhfeidhmeanna gréasáin san aerspás Eorpach aonair a fheabhsú, beidh feidhm ag scéim feidhmíochta le haghaidh seirbhísí aerloingseoireachta agus feidhmeanna gréasáin i gcomhréir leis an Airteagal seo agus le hAirteagail 11 go 18.’; (e)Cuirtear an méid seo a leanas in ionad mhír 2: ‘Cuirfear an scéim feidhmíochta chun feidhme thar thréimhsí tagartha, tréimhsí a mhairfidh dhá bhliain ar a laghad agus cúig bliana ar a mhéad. Beidh an méid seo a leanas sa scéim feidhmíochta: (a) spriocanna feidhmíochta ar fud an Aontais i dtaca leis na réimsí lárnacha feidhmíochta a bhaineann leis an tsábháilteacht, leis an gcomhshaol, le toilleadh agus le cost-éifeachtúlacht; (b) pleananna feidhmíochta lena n‑áirítear spriocanna feidhmíochta ceangailteacha i dtaca leis na réimsí lárnacha feidhmíochta a luaitear i bpointe (a) le haghaidh gach tréimhse thagartha; (c) athbhreithniú, faireachán agus tagarmharcáil thréimhsiúil i dtaca leis na réimsí lárnacha feidhmíochta a bhaineann leis an tsábháilteacht, leis an gcomhshaol, le toilleadh agus le cost-éifeachtúlacht. Féadfaidh an Coimisiún réimsí lárnacha feidhmíochta breise a chur leis sin chun críocha spriocanna feidhmíochta nó faireacháin a leagan síos, i gcás inar gá sin chun an fheidhmíocht a fheabhsú.’; (f)Scriostar míreanna 3 go 6 agus mír 8 freisin;

(g)Athuimhrítear mír 7 mar mhír 3 agus athraítear an fhoclaíocht mar a leanas: ‘Beidh pointí (a), (b) agus (c) de mhír 2 bunaithe ar an méid seo a leanas: (a) bailiú, bailíochtú, scrúdú, meastóireacht agus scaipeadh sonraí ábhartha a bhaineann le feidhmíocht na seirbhísí aerloingseoireachta agus na bhfeidhmeanna gréasáin agus a thagann ó na páirtithe ábhartha go léir, lena n‑áirítear soláthraithe seirbhísí aerloingseoireachta, úsáideoirí aerspáis, oibreoirí aerfoirt, na húdaráis mhaoirseachta náisiúnta, na húdaráis inniúla náisiúnta, na Ballstáit, an Ghníomhaireacht, an Bainisteoir Gréasáin agus Eurocontrol; (b) táscairí lárnacha feidhmíochta chun spriocanna a leagan síos sna réimsí lárnacha feidhmíochta a bhaineann leis an gcomhshaol, le toilleadh agus le cost-éifeachtúlacht; (c) táscairí le haghaidh faireacháin i dtaca leis na réimsí lárnacha feidhmíochta a bhaineann leis an tsábháilteacht, leis an gcomhshaol, le toilleadh agus le cost-éifeachtúlacht; (d) modheolaíocht chun pleananna feidhmíochta agus spriocanna feidhmíochta a fhorbairt le haghaidh seirbhísí aerloingseoireachta, agus modheolaíocht chun an plean feidhmíochta agus na spriocanna feidhmíochta a fhorbairt le haghaidh na bhfeidhmeanna gréasáin; (e) measúnú ar na dréachtphleananna agus dréachtspriocanna feidhmíochta le haghaidh seirbhísí aerloingseoireachta agus feidhmeanna gréasáin; (f) faireachán ar phleananna feidhmíochta, lena n‑áirítear sásraí foláirimh iomchuí chun athbhreithniú a dhéanamh ar phleananna agus spriocanna feidhmíochta agus chun athbhreithniú a dhéanamh ar spriocanna feidhmíochta ar fud an Aontais le linn tréimhse thagartha; (g) soláthraithe seirbhísí aerloingseoireachta a thagarmharcáil; (h) scéim dreasachta lena n‑áirítear maidir le dídhreasachtaí airgeadais is infheidhme i gcás nach gcomhlíonann soláthraí seirbhísí aerthráchta na spriocanna feidhmíochta ceangailteacha ábhartha le linn na tréimhse tagartha nó i gcás nár chuir sé na comhthionscadail ábhartha dá dtagraítear in Airteagal 35 chun feidhme. Leis na dídhreasachtaí airgeadais sin, cuirfear san áireamh go háirithe an meath ar leibhéal na cáilíochta seirbhíse a sholáthraíonn an soláthraí sin, de thoradh nár comhlíonadh na spriocanna feidhmíochta nó nár cuireadh chun feidhme na comhthionscadail, agus an tionchar atá aige sin ar an ngréasán; (i) sásraí comhroinnte rioscaí i leith tráchta agus costas; (j) amchláir maidir le spriocanna a leagan síos, le measúnú a dhéanamh ar phleananna agus spriocanna feidhmíochta, le faireachán agus tagarmharcáil; (k) modheolaíocht chun costais a bhaineann le seirbhísí aerloingseoireachta críochfoirt agus faoi bhealach a leithdháileadh idir an dá chatagóir seirbhísí; (l) sásraí chun aghaidh a thabhairt ar eachtraí nach féidir a thuar agus eachtraí móra a bhfuil tionchar ábhartha acu ar chur chun feidhme na scéimeanna feidhmíochta agus muirearaithe.’. (52)Cuirtear isteach Airteagal 11 nua, dar teideal ‘Spriocanna feidhmíochta ar fud an Aontais Eorpaigh a bhunú’ agus an fhoclaíocht seo a leanas ann: ‘1. Glacfaidh an Coimisiún na spriocanna feidhmíochta ar fud an Aontais le haghaidh seirbhísí aerloingseoireachta faoi bhealach agus le haghaidh seirbhísí aerloingseoireachta críochfoirt sna réimsí lárnacha feidhmíochta a bhaineann leis an gcomhshaol, le toilleadh agus le cost-éifeachtúlacht i dtaca le gach tréimhse thagartha, i gcomhréir leis an nós imeachta comhairleach dá dtagraítear in Airteagal 37(2) agus le míreanna 2 go 3 den Airteagal seo. I gcomhar leis na spriocanna feidhmíochta ar fud an Aontais, féadfaidh an Coimisiún luachanna bonnlíne comhlántacha, luachanna miondealaithe nó grúpaí tagarmharcanna a shainmhíniú, chun gur féidir na dréachtphleananna feidhmíochta a mheasúnú agus a fhormheas i gcomhréir leis na critéir dá dtagraítear in Airteagal 13(3). 2. Sainmhíneofar na spriocanna feidhmíochta ar fud an Aontais dá dtagraítear i mír 1 ar bhonn na gcritéar fíor-riachtanach seo a leanas: (a) cuirfidh siad borradh faoi fheabhsúcháin céim ar céim agus fheabhsúcháin leantacha i leith fheidhmíocht oibríochtúil agus eacnamaíoch na seirbhísí aerloingseoireachta; (b) beidh siad réalaíoch agus indéanta le linn na tréimhse tagartha lena mbaineann, agus forbairtí struchtúracha agus teicneolaíochta níos fadtréimhsí, lena gcumasaítear soláthar éifeachtúil inbhuanaithe athléimneach seirbhísí aerloingseoireachta, á gcothú acu. 3. Chun a chinntí maidir le spriocanna feidhmíochta ar fud an Aontais a ullmhú, baileoidh an Coimisiún aon ionchur is gá ó gheallsealbhóirí. Arna iarraidh sin ón gCoimisiún, cuideoidh an Ghníomhaireacht atá ag gníomhú mar CAF leis an gCoimisiún chun anailís a dhéanamh ar na cinntí sin agus chun iad a ullmhú, trí bhíthin tuairime.’.

(53)Scriostar Airteagal 12. (54)Athuimhrítear Airteagal 13 mar Airteagal 19 agus athraítear an fhoclaíocht mar a leanas: ‘1. Gan dochar don fhéidearthacht atá ag na Ballstáit soláthar seirbhísí aerthráchta a chumhdaítear leis an Airteagal seo a mhaoiniú trí chistí poiblí, cinnfear, forchuirfear agus forfheidhmeofar muirir ar sheirbhísí aerloingseoireachta ar úsáideoirí aerspáis. 2. Beidh na muirir bunaithe ar chostais na soláthraithe seirbhísí aerthráchta i leith na seirbhísí agus na feidhmeanna a sholáthrófar ar mhaithe le húsáideoirí aerspáis thar thréimhsí tagartha seasta mar a shainítear in Airteagal 10(2). Féadfar fáltas réasúnach ar shócmhainní ar mhaithe leis na feabhsúcháin chaipitil is gá a bheith san áireamh sna costais sin. 3. Trí bhíthin muirear, cuirfear chun cinn soláthar seirbhísí aerloingseoireachta atá sábháilte, éifeachtúil, éifeachtach agus inbhuanaithe d’fhonn ardleibhéal sábháilteachta agus cost-éifeachtúlachta a bhaint amach chomh maith leis na spriocanna feidhmíochta a chomhlíonadh agus spreagfar soláthar seirbhíse comhtháite leo, agus tionchar comhshaoil na heitlíochta á laghdú ag an am céanna. 4. Maidir leis na hioncaim a thagann as na muirir a fhorchuirtear ar úsáideoirí aerspáis, féadfaidh barrachas airgeadais nó caillteanais airgeadais le haghaidh na soláthraithe seirbhísí aerthráchta a bheith mar thoradh orthu sin, de dheasca chur i bhfeidhm na scéimeanna dreasachta dá dtagraítear i bpointe (h) d’Airteagal 10(3) agus na sásraí roinnte rioscaí dá dtagraítear i bpointe (i) d’Airteagal 10(3). 5. Ní úsáidfear na hioncaim a thagann as na muirir a fhorchuirtear ar úsáideoirí aerspáis i gcomhréir leis an Airteagal seo chun seirbhísí a mhaoiniú ar seirbhísí iad a sholáthraítear faoi dhálaí margaidh i gcomhréir le hAirteagal 8. 6. Tuairisceofar sonraí airgeadais maidir le costais a chinnfear, costais iarbhír agus ioncaim na soláthraithe seirbhísí aerthráchta ainmnithe do na húdaráis mhaoirseachta náisiúnta agus don Ghníomhaireacht atá ag gníomhú mar CAF agus cuirfear ar fáil go poiblí iad.’. (55)Athuimhrítear Airteagal 14 mar Airteagal 24. Cuirtear ‘Athbhreithniú ar chomhlíonadh na scéimeanna feidhmíochta muirearaithe’ in ionad a theidil agus athraítear foclaíocht an téacs mar a leanas: ‘1. Déanfaidh an Coimisiún athbhreithniú rialta ar chomhlíonadh Airteagail 10 go 17 agus Airteagail 19 go 22 agus ar chomhlíonadh na ngníomhartha cur chun feidhme dá dtagraítear in Airteagail 18 agus 23 ag na soláthraithe seirbhísí aerthráchta agus ag na Ballstáit, de réir mar a bheidh. Gníomhóidh an Coimisiún i gcomhairle leis an nGníomhaireacht atá ag gníomhú mar CAF agus le húdaráis mhaoirseachta náisiúnta. 2. Arna iarraidh sin ag Ballstát amháin nó níos mó, ag údarás maoirseachta náisiúnta, nó ag an gCoimisiún, déanfaidh an Ghníomhaireacht atá ag gníomhú mar CAF imscrúdú ar aon líomhna neamh-chomhlíontachta dá dtagraítear i mír 1. I gcás ina dtuigeann sí go bhfuil neamh-chomhlíonadh den sórt sin ann, féadfaidh an Ghníomhaireacht atá ag gníomhú mar CAF tús a chur le himscrúdú ar a tionscnamh féin. Cuirfidh sí an t‑imscrúdú i gcrích laistigh de cheithre mhí ó iarraidh a fháil, tar éis di an Ballstát, an t‑údarás maoirseachta náisiúnta lena mbaineann agus an soláthraí seirbhísí aerthráchta ainmnithe lena mbaineann a éisteacht. Gan dochar d’Airteagal 41(1), comhroinnfidh an Ghníomhaireacht atá ag gníomhú mar CAF na torthaí ón imscrúdú leis na Ballstáit lena mbaineann, leis na soláthraithe seirbhísí aerthráchta lena mbaineann agus leis an gCoimisiún. 3. Féadfaidh an Coimisiún tuairim a eisiúint i dtaobh cé acu ar chomhlíon na Ballstáit agus/nó soláthraithe seirbhísí aerthráchta Airteagail 10 go 17 agus Airteagail 19 go 22 agus na gníomhartha cur chun feidhme dá dtagraítear in Airteagail 18 agus 23 nó nár comhlíon, agus tabharfaidh sé fógra faoin tuairim sin don Bhallstát nó do na Ballstáit agus don soláthraí seirbhísí aerthráchta lena mbaineann.’. (56)Athuimhrítear Airteagal 15 mar Airteagal 35 (i gCaibidil V den togra leasaithe) agus athraítear an fhoclaíocht mar a leanas: ‘1. Féadfaidh an Coimisiún comhthionscadail a bhunú chun na hathruithe riachtanacha oibríochtúla a chur chun feidhme, ar athruithe iad a shainaithnítear sa Mháistirphlean BAT don Eoraip tionchar a bheith acu ar fud an ghréasáin. 2. Féadfaidh an Coimisiún sásraí rialachais a bhunú le haghaidh comhthionscadal agus a gcur chun feidhme. 3. Féadfaidh comhthionscadail a bheith incháilithe le haghaidh cistiú ón Aontas. Chuige sin, agus gan dochar d’inniúlacht na mBallstát cinneadh a dhéanamh i dtaobh na caoi a n‑úsáidfidh siad a gcuid acmhainní airgeadais, déanfaidh an Coimisiún anailís neamhspleách costais chomh maith leis na comhairliúchán iomchuí leis na Ballstáit agus leis na geallsealbhóirí ábhartha i gcomhréir le hAirteagal 10, lena bhfiosrófar na meáin chuí go léir chun a n‑imlonnú a mhaoiniú. 4. Bunóidh an Coimisiún na comhthionscadail agus na sásraí rialachais dá